ועדת הכספים, כנסת 19, פרוטוקול מספר 385, 2014-07-09 09:30

ניסן סלומינסקי: בוקר טוב.

ניסן סלומינסקי: אני פותח את ישיבת ועדת הכספים.

ניסן סלומינסקי: אנחנו שמחים לארח את שר האוצר שייתן סקירה על כל מאמצי הממשלה, קבינט הדיור, משרד האוצר ושלו בנושא של הורדת מחירי הדירות ויפרט יותר את הנושא של מע"מ אפס שזה החוק שעבר בקריאה ראשונה ועומד בפני הוועדה לדיון ולהכנה לקראת קריאה שנייה ושלישית.

ניסן סלומינסקי: בשבוע הבא ובשבוע שלאחר מכן נקיים דיונים רציפים בנושא הזה עם הפסקות לנושאים אחרים ונשמע את מגוון הדעות של חברי הכנסת חברי הוועדה ואלה שלא חברי הוועדה ולאחר מכן נתחיל להתכנס לקראת דיון בהצעת החוק עצמה עם השינויים המתבקשים.

ניסן סלומינסקי: אני מבקש שננהג כפי שאנחנו תמיד נוהגים.

ניסן סלומינסקי: השר יפתח וידבר.

<קריאה: גם מי שהציע הצעת חוק, יכול להציג את הצעת החוק שלו.

ניסן סלומינסקי: אחר כך.

ניסן סלומינסקי: השר ידבר, אחריו ניתן את רשות הדיבור למציעי הצעת החוק, אחר חברי הכנסת ישאלו שאלות והשר ייתן תשובות עליהן.

ניסן סלומינסקי: מפאת קוצר הזמן, לא נוכל לשמוע היום את האורחים פרט לחברי הכנסת.

ניסן סלומינסקי: השר יעשה כל מאמץ לתת לכולם תשובות לשאלות שיישאלו.

ניסן סלומינסקי: כאמור, הדיון ימשיך בשבוע הבא.

ניסן סלומינסקי: אני מבקש שגם חברי הכנסת לא יתערבו באמצע דבריו אלא ימתינו.

ניסן סלומינסקי: כאשר השר יסיים את דבריו, כל אחד יקבל את הזמן שלו לשאול שאלות.

ניסן סלומינסקי: אני מבקש מכל יושבי השורות האחוריות לנהוג באיפוק, לא להפריע ולא לדבר אחד עם השני.

זהבה גלאון: אדוני, לפני כן יש לי שאלה לסדר.

זהבה גלאון: אדוני, היועץ המשפטי של הכנסת אמר שבהצעה יש בעיות חוקתיות.

זהבה גלאון: איך ועדת הכספים מתכנסת לדון בהצעה שיש בה בעיות חוקתיות שפוגעות בזכות לשוויון?

זהבה גלאון: אולי כדאי שתביאו לנו הצעה מתוקנת.

זהבה גלאון: למה אתם לא מביאים הצעה מתוקנת?

זהבה גלאון: איך דנים כאן ביוזמת חקיקה שהיועץ אומר שהיא לא חוקתית?

ניסן סלומינסקי: את יושבת ראש, את אישה מאוד מכובדת ואני מבקש מאוד.

זהבה גלאון: תודה אדוני.

זהבה גלאון: לכן אני שואלת את זה כשאלה מקדימה.

דב חנין: אולי כדאי להזמין את היועץ המשפטי כדי שיציג את חוות הדעת שלו כי זאת המסגרת המשפטית של עבודת הוועדה.

ניסן סלומינסקי: תודה רבה על העצות.

זהבה גלאון: היועץ המשפטי של הכנסת קבע שההצעה לוקה בבעיות חברתיות.

ניסן סלומינסקי: היועץ המשפטי יופיע אצלנו ויאמר את דעתו אבל כדי שנדע על מה מדובר, אנחנו צריכים לשמוע את השר שיציג את הנושא.

זהבה גלאון: אנחנו קראנו את כל הדברים הנוגעים בדבר.

ניסן סלומינסקי: יכול להיות שאת קראת, אבל אחרים לא קראו.

זהבה גלאון: אדוני, אני מבקשת להביא את חוות הדעת של היועץ המשפטי.

ניסן סלומינסקי: שמעתי אותך.

זהבה גלאון: היועץ המשפטי לכנסת אמר שיש בעיות חוקתיות ולכן יש בעיה לדון בזה.

דב חנין: אדוני היושב ראש, רק מבחינת היעילות.

דב חנין: את השר שמענו במליאה בקשב רב אבל היועץ המשפטי שלח מכתב.

ניסן סלומינסקי: אדוני היושב ראש, איך לא הזמנת את היועץ המשפטי של הכנסת לשבת כאן?

ניסן סלומינסקי: לא צריך.

זהבה גלאון: מה זאת אומרת לא צריך?

זהבה גלאון: היועץ המשפטי של הכנסת הוא אינסטנציה.

שמעון סולומון: בואו לא נשכח שהיועץ המשפטי של הכנסת הוא רק יועץ ואנחנו רוצים לדון ולשמוע.

שמעון סולומון: הוא לא מחליט אם לקיים דיון או לא.

ניסן סלומינסקי: השר, בבקשה.

יאיר לפיד: ביקשתי מהיושב ראש, ברשות הוועדה, היות והוועדה היא הגוף המפקח על משרד האוצר, חשבתי שיהיה נכון דקה או שתיים לגזול מהדיון הזה כדי לדווח לוועדה על מה אנחנו עושים בחזית הדרום, בכל זאת כרגע נופלים טילים על אזרחי ישראל.

יאיר לפיד: בשבוע שעבר העברנו תוספת של 12 וחצי מיליון שקלים לסיוע לצורכי ביטחון ברשויות המקומיות באזור הדרום, העברנו שמונה מיליון שקלים לשדרות ועוד ארבעה וחצי מיליון שקלים למועצות אזוריות בעוטף עזה.

יאיר לפיד: יחד עם שר החינוך הקצבנו מיליון וחצי שקלים לפעילויות קיץ לתושבי שדרות ויישובי עוטף עזה, כולל אשכול, שער הנגב, חוף אשקלון, שדות נגב.

יאיר לפיד: במסגרת פעילויות הקיץ יהיו כ-6,500 בני נוער שהאלטרנטיבה שלהם היא לשבת בממ"ד, כולל תלמידי יסודי.

יאיר לפיד: יחד עם ראש עיריית שדרות אלון דוידי החלטנו להקים מתחם מחולות לסטודנטים בשדרות.

יאיר לפיד: חלק מהתשובה שלנו כמדינה למתרחש עכשיו זה לחזק את שדרות ולהוסיף לה קהל צעיר.

יאיר לפיד: נמצא כאן משה אשר.

יאיר לפיד: בשביל העסקים הקטנים ביישובי הדרום אנחנו נותנים אורכה, סיכמנו על זה אתמול בלילה, לתושבי הדרום לתשלום המסים התקופתיים שלהם כדי להקל על התזרימי.

יאיר לפיד: הדיווחים של מע"מ ומס הכנסה, במקום ב-15 נדחים ל-25.

יאיר לפיד: אם יהיה צורך כמובן שאנחנו כאן ונוסיף הלאה.

יאיר לפיד: עד אתמול בצהרים נרשמו כמאה תביעות של נזקים ישירים לרכוש בשווי של כעשרה מיליון שקלים.

יאיר לפיד: הצוותים של מס רכוש מגיעים לכל מקום דקות אחרי כל אירוע ואפילו לפני כוחות הביטחון ומסבירים לניזוקים מה הזכויות שלהם ואיך למלא טפסים.

יאיר לפיד: כל מאה התביעות האלה כבר מטופלות, כולל המפעל בשדרות שנפגע.

יאיר לפיד: שתי משפחות שהבית שלהן נפגע בפגיעה ישירה פונו לבתי מלון.

יאיר לפיד: חשוב לציין שלא צריך ליידע את מס רכוש על פגיעה אלא אנחנו מגיעים לאזור הפגיעה בכל מקרה.

יאיר לפיד: היות ואנחנו משודרים בערוץ הכנסת ויש אנשים שצופים בו, מספר הטלפון לפניות למס רכוש הוא 08-6623300.

יאיר לפיד: בעודנו יושבים כאן עכשיו מס רכוש בדרך לאזור ירושלים, לרמת רזיאל, וגם לאזור אשדוד כדי לטפל בפגיעות של הלילה האחרון.

יאיר לפיד: משרד החינוך מפעיל קייטנות דיגיטליות ובהפוגות עוד פעילויות מקוונות עם מתנדבים, מורות חיילות, מד"צים.

יאיר לפיד: יש הרבה פניות לרשות המסים ולאוצר על פיצוי עקב היעדרות מהעבודה.

יאיר לפיד: אני בטוח שזה יגיע גם לכל אחד מחברי הכנסת שיושבים כאן.

יאיר לפיד: הפיצוי נוכח מצב ביטחוני זה משהו שנבחן בתום מערכה.

יאיר לפיד: זאת אומרת, בסמכות שר האוצר לעשות תקנות לקרן פיצויים ואנחנו נטפל בכל.

יאיר לפיד: בוודאי שאם אנשים מפסידים עבודה ונגרמים להם נזקים, אנחנו ניתן על זה את דעתנו אבל צריך לדעת שצריך לסיים את המערכה ואז נטפל בכל הדברים האלה.

יאיר לפיד: זה סוף הדיווח שלי.

סתיו שפיר: אולי שר האוצר גם יאמר כמה תקציבים הוא מתכוון להעביר ליישובי הדרום שסובלים מהרבה מאוד צרכים בתחום השירותים החברתיים, גם במצבים של רגיעה?

ניסן סלומינסקי: סתיו, אני ביקשתי.

ניסן סלומינסקי: אין לך שום עדיפות על אחרים.

סתיו שפיר: נמצא כאן השר וזאת בסך הכול פעם שנייה שהוא מגיע לכאן מאז תחילת הקדנציה.

סתיו שפיר: אני אשמח להבין האם הוא מתכוון לפצות את התושבים האלה.

ניסן סלומינסקי: אני לא רוצה שכל הישיבה תהיה על הנושא הזה.

ניסן סלומינסקי: זה היה דיווח.

סתיו שפיר: אם השר מנצל את ישיבת ועדת כספים למסיבת עיתונאים, ראוי שהוא גם יגיב על השאלות שהן באמת קריטיות בנושא ליישובי הדרום.

ניסן סלומינסקי: אני מבקש ממך לא לדבר על מי שמנצל את הישיבות.

סתיו שפיר: ניסן, אם אתה רוצה שנתחיל לעשות את המלחמה הזאת, חבל.

סתיו שפיר: זאת שאלה ששר האוצר חייב לענות עליה לפחות פעם אחת, אם הוא כבר מגיע לכאן.

יאיר לפיד: אני שמח להיות כאן ולהציג את עיקרי חוק מע"מ אפס לרוכשי דירה ראשונה.

יאיר לפיד: הוא עבר בכנסת בקריאה ראשונה ביום שני האחרון.

יאיר לפיד: בחלק מהטיפול שלנו במשבר הדיור שהוא האיום הגדול ביותר על דור שלם של ישראלים צעירים שפוחדים שלעולם לא תהיה להם דירה, הוא גם אתגר.

יאיר לפיד: זה אחד האתגרים הכי גדולים של המשק הישראלי, של האוצר, של הוועדה הזאת, של הכנסת.

יאיר לפיד: מחירי הדיור עלו וההערכות מדברות על שמונים אחוזים בשש שנים, שאלה השנים של הממשלות הקודמות אבל לכן אנחנו צריכים לטפל בזה עכשיו.

יאיר לפיד: אני רוצה להדגיש.

יאיר לפיד: מע"מ אפס הוא אולי החוק שזכה להכי הרבה תשומת לב ורעש תקשורתי וציבורי אבל הוא חלק, ולא בהכרח החלק הגדול ביותר, בתכנית הדיור של ממשלת ישראל ושל קבינט הדיור.

יאיר לפיד: כדי שדיוני הוועדה יתנהלו בקונטקסט מתאים, ברשותך היושב ראש אני אציג את הצעדים שאנחנו עושים שמובילים גם למע"מ אפס כדי שאנשים ידעו בתוך איזה עולם אנחנו חיים.

משה גפני: זאת הייתה הצעה של המומחים, שזה הדבר הראשון לעשות, מע"מ אפס?

ניסן סלומינסקי: אתה קצת איחרת ולכן לא שמעת את ההקדמה שלי.

ניסן סלומינסקי: השאלות יהיו לאחר שהשר יסיים את דבריו.

משה גפני: רק קריאת ביניים.

ניסן סלומינסקי: בלי קריאות ביניים.

ניסן סלומינסקי: אנחנו רוצים לשמוע.

משה גפני: האם בקונטקסט הגדול, האם זה הנושא הראשון שבאמת פותר את הבעיה?

יאיר לפיד: קצת קשה לראות את השקף, לפחות לאלה מאתנו שמבוגרים יותר שזה גם אני, ולכן אני אומר.

יאיר לפיד: אנחנו לוקחים דירה זהה באזור חדרה-יבנה ב-2008 והשנה.

יאיר לפיד: ב-2008 מחיר הקרקע הוא מאה אלף שקלים.

יאיר לפיד: בשנת 2013 מחיר אותה קרקע הוא 250 אלף שקלים.

יאיר לפיד: בשנת 2008 מחיר הדירה הוא 800 אלף שקלים וב-2013 מחיר אותה דירה הוא מיליון ו-320 אלף שקלים.

יאיר לפיד: ההון העצמי שדרוש ללכת אתו לבנק לזוג צעיר, בשנת 2008 הוא 150 אלף שקלים ובשנת 2013 הוא 330 אלף שקלים.

יאיר לפיד: המשכנתא הדרושה בשנת 2008 הוא 650 אלף שקלים ובשנת 2013 היא 990 אלף שקלים.

יאיר לפיד: ההחזר החודשי הממוצע בשנת 2008 של אותו זוג צעיר הוא 5,040 שקלים בעוד שבשנת 2013 הסכום הוא 6,920 שקלים.

יאיר לפיד: זאת אומרת, הזינוק בעלויות הוא לא קשור בשום צורה שהיא למצב הכלכלי של המדינה, להכנסה הפנויה של זוגות צעירים אלא זאת טרגדיה שמתגלגלת הלאה.

יאיר לפיד: הסיבה לכך – וזה בעצם השקף החשוב יותר של שוק הדיור הישראלי ומה שאתם רואים כאן זה העשור האבוד של הדיור במדינת ישראל.

יאיר לפיד: הקו הישר באמצע הוא הביקוש והביקוש הוא דבר יציב.

יאיר לפיד: בסופו של דבר הוא תלוי דמוגרפיה אבל הוא דבר יציב.

יאיר לפיד: זה הקו הישר שאתם רואים שחוצה את השקף.

יאיר לפיד: שני הקווים האחרים הם הקווים שמדברים על ההיצע ואתם רואים נפילה כאשר בעצם מ-2001 עד 2010 יש עשר שנים בהן הבנייה היא באופן משמעותי מאוד נמוכה מהצורך, מהביקוש.

יאיר לפיד: זה יוצר בור.

יאיר לפיד: בשנה האחרונה אנחנו עולים לראשונה מאז הרבה שנים מעל ההיצע כי אנחנו עושים לא מעט דברים וההיצע ילך ויעלה, ותכף תראו איך אנחנו מעלים אותו, אבל רודף אחרינו הבור הזה ואנחנו צריכים לאט לאט להתחיל לכסות אותו ואת זה אי אפשר לעשות מיד.

יאיר לפיד: לכן נוצר צורך לתת גם פתרונות לטווח הקצר.

יאיר לפיד: מע"מ אפס הוא פתרון לטווח הקצר שמיועד להוריד את המחירים של הדיור מפני שהדבר הזה שאתם רואים כאן הוא אשמת המדינה.

יאיר לפיד: המדינה, גם הייתה בונה על זה כלכלית אבל גם המדינה לא שיווקה מספיק, לא תכננה מספיק, לא עזרה לבנות ולפיכך נוצרה מצוקה.

יאיר לפיד: במצוקה הזאת צריך לטפל ואנחנו מטפלים בה בצד ההיצע.

יאיר לפיד: כל העבודה שלנו היא קודם כל על צד ההיצע אבל עד שצד ההיצע יתאושש מהעשור האבוד, אי אפשר להמשיך לסנג'ר זוגות צעירים לכל חייהם במחירים שהם לגמרי אבסורדים ולכך בא מע"מ אפס.

זבולון כלפה: לפני שאתה ממשיך.

זבולון כלפה: בגרף הזה חסר הצד של המחיר.

יאיר לפיד: זה מה שנתתי קודם.

יאיר לפיד: בקואורלציה כמעט מלאה היה זינוק במחיר יחד עם הירידה בהיצע.

יעקב ליצמן: זבולון, לא שמעתי שהיושב ראש מחה עת דיברת.

זבולון כלפה: אני מהמפלגה של שר האוצר.

יעקב ליצמן: זאת הייתה הערה לפרוטוקול.

ניסן סלומינסקי: דיברתם וניסיתי לרמוז לכם שלא תדברו.

משה גפני: העמדה שלכם לגבי בחירת יושב ראש המפלגה, היא זהה?

משה גפני: זה מה שחשוב.

איציק שמולי: אדוני השר, כשאתה מדבר על עלייה בהיצע, אתה מדבר על שיווקים?

ניסן סלומינסקי: לא.

ניסן סלומינסקי: אנחנו לא נספיק.

ניסן סלומינסקי: אני יודע מה בסוף יקרה, הסף יסיים את ההסבר על השקף, הזמן יעבור והדיון יסתיים.

ניסן סלומינסקי: זה לא מה שאנחנו רוצים.

איציק שמולי: אדוני היושב ראש, זאת שאלה לגיטימית לגמרי.

איציק שמולי: האם מדברים בהיצע על עלייה בשיווקים או על עלייה בתכנון.

ניסן סלומינסקי: תרשום את השאלה.

איציק שמולי: זאת תשובה של מילה אחת.

אילן גילאון: אתה יכול להאריך את הישיבה וגם לנהל את זה כך שכולם יגיעו לידי זכות דיבור.

יאיר לפיד: מה שאתם רואים עכשיו, זאת התכנית הכוללת.

יאיר לפיד: יש תכנית כוללת קוהרנטית לפתרון משבר הדיור והמלים משבר דיור צריכות לרחף כל הזמן בחלל החדר הזה כי אנחנו במשבר לאומי ונדמה לי שזה אולי הדבר היחיד שעליו יש הסכמה כוללת ליד כל השולחן.

יאיר לפיד: במהלך השנה האחרונה קבינט הדיור הוציא לכלל ביצוע – מה שאתם רואים כאן זה לא תיאורטי – סדרה שלמה של תכניות שמתכנסות לתכנית הדיור שלנו.

יאיר לפיד: מחיר מטרה, הסכמי גג, נתיב לדירה, דיור להשכרה, החברה הממשלתית, הקמת ה-ותמ"לים, פינוי בסיסים, חוק שכירות הוגנת ומע"מ אפס.

סתיו שפיר: זה לא יצא לפועל.

יאיר לפיד: כל הדברים האלה הן תכנית שעובדת באופן כולל וקוהרנטי וכל דבר מתכתב עם השני.

יאיר לפיד: מחיר מטרה ומע"מ אפס, אלה תכניות שעובדות זו עם זו.

יאיר לפיד: הסכמי הגג ונתיב לדירה, אלה תכניות שעובדות זו עם זו.

יאיר לפיד: אני אשתדל לעבור בקצרה על כל אחת מהתכניות.

יאיר לפיד: נתחיל בתכנית מחיר המטרה.

יאיר לפיד: תכנית מחיר המטרה שעברה בישיבת הקבינט - - -

סתיו שפיר: איך השר יכול לומר שהן בוצעו כשהן לא בוצעו?

סתיו שפיר: זה פשוט מצחיק.

סתיו שפיר: התכניות האלה לא בוצעו.

סתיו שפיר: הן לא יצאו לפועל.

ניסן סלומינסקי: יהיה לך זמן לשאול את השאלות.

בועז טופורובסקי: השר אמר שהן בוצעו?

בועז טופורובסקי: החליטו עליהן.

משה גפני: היא צודקת.

משה גפני: זה לא בוצע.

סתיו שפיר: עם כל הכבוד, להוציא הודעה לעיתונות, זה לא לבצע תכנית.

סתיו שפיר: להציג מצגת ולכתוב תכניות שבוצעו, הן לא בוצעו.

סתיו שפיר: תגיד שאתם חושבים על זה, אתם שוקדים על זה, אבל זה כולו פופוליזם.

בועז טופורובסקי: את בכלל לא פופוליסטית.

סתיו שפיר: פעם אחת תענו קונקרטית.

יעקב ליצמן: איך הם התעוררו כשהשר שלהם בא לכאן.

סתיו שפיר: מדהים.

סתיו שפיר: כן.

יאיר לפיד: בקבינט הדיור האחרון אושרה תכנית מחיר מטרה בהיקפים מאוד גדולים.

יאיר לפיד: 66 אלף יחידות דיור בחמש השנים הקרובות.

יאיר לפיד: זאת תכנית בה המדינה שוחקת את מחיר הקרקע בתמורה להתחייבות של הקבלן למכור את הדירות במחיר שהוא נמוך בכעשרים אחוזים ממחיר השוק.

יאיר לפיד: ההטבה הזאת תהיה רלוונטית גם לרוכשי דירה ראשונה, גם למשפרי דיור ולמעשה במובן זה היא צעד משלים למע"מ אפס.

יאיר לפיד: היו שאלות מה קורה עם משפרי דיור.

יאיר לפיד: משפרי דיור ילכו למחיר מטרה.

יאיר לפיד: זאת התכנית המשתלבת מבחינת הבנייה.

יאיר לפיד: נעבור הלאה כי אני יודע שאני על זמן שאול מבחינת סבלנותם של חברי הכנסת.

יאיר לפיד: הסכמי הגג הם הפעולה המסיבית ביותר שאנחנו מקדמים בכל השנה האחרונה.

יאיר לפיד: הסכם גג, למי שלא מכיר, בסופו של דבר כאשר אתה רוצה לבנות שכונה, אתה לא יכול לבנות שכונה בחלל ריק.

יאיר לפיד: אתה צריך גני ילדים, אתה צריך בתי ספר, אתה צריך פארק עירוני, אתה צריך מתנ"ס ואתה צריך את כל השירותים הציבוריים.

יאיר לפיד: היות והרשויות לא רצו לבנות או לא היה להם כסף או לא היו מספיק נזילות כדי לבנות את כל הדברים האלה, הן נרתעו במקרים רבים מלאשר בנייה גם במקומות שאפשר היה לבנות.

יאיר לפיד: אנחנו התחלנו לשאוב כסף מן הקרקע ולהחזיר אותו לרשות המקומית לשירותים עירוניים כדי לאפשר בנייה ולאפשר את כל המעטפת – תחבורה, ביוב וכל הדברים שמייצרים שכונה.

יאיר לפיד: יש לנו הסכמי גג שכבר עשינו ויצאו לפועל.

יאיר לפיד: במודיעין 12 אלף יחידות דיור, בקריית גת 7,500 יחידות דיור, בקריית ביאליק 7,000 יחידות דיור, בראש העין 16 אלף יחידות דיור.

יאיר לפיד: זאת עוד עיר.

יאיר לפיד: בראש העין בעצם נבנית עוד עיר.

יאיר לפיד: בחודשים הקרובים – אני לא מדבר על שישה-שמונה אלא אני מדבר על חודשיים-שלושה – אנחנו חותמים עם יבנה, אשקלון, רמלה והרצליה.

יאיר לפיד: אנחנו נגיע בסופו של דבר לכמאה אלף יחידות דיור תחת הסכמי הגג האלה.

יאיר לפיד: יש שם תמריץ גדול לראשי הערים לבנות כי זה מייצר להם שירותים עירוניים.

יאיר לפיד: זה לא מקרה שלמשל אחת הערים הראשונות שקפצה על זה היא מודיעין שראש העיר שם הוא ראש מרכז השלטון המקומי ומכיר את זז היטב ויודע כמה זה טוב לכל עיר.

יאיר לפיד: דירה להשכיר היא החברה הממשלתית שהקמנו כדי לקיים פרויקטים של דיור להשכרה ארוכת טווח.

יאיר לפיד: במדינת ישראל אין בעצם דיור להשכרה שהוא מוסדי, נקרא לזה כך.

יאיר לפיד: זאת אומרת שבונים באופן מיועד.

יאיר לפיד: כל מי ששוכר דירה במדינת ישראל, שוכר ממישהו ואותו מישהו הוא מישהו שהבת שלו תחזור מחוץ לארץ או שהוא יחליט להתגרש ואז הוא זורק את השוכר מהדירה והוא צריך למצוא גן חדש לילדים ואין לך שום ודאות לא לגבי המחיר כי אנשים לפעמים מקפיצים את המחירים.

יאיר לפיד: זה שוק מאוד מאוד לא יציב.

יאיר לפיד: בכל העולם המערבי או כמעט בכל העולם המערבי יש פרויקטים גדולים של דיור להשכרה ארוכת טווח.

יאיר לפיד: זאת חברה ממשלתית כי אנחנו רוצים שזאת תהיה השכרה ארוכת טווח עם פיקוח על המחירים.

יאיר לפיד: זאת אומרת, יהיה גם גובה המחיר וגם תהיה הגבלה על היכולת להעלות את המחירים.

יאיר לפיד: חברות הניהול והבנייה ינוהלו בתוך חברת דירה להשכיר.

יאיר לפיד: זאת הזדמנות לברך את עוזי לוי, לשעבר סגן הממונה על התקציבים, שמונה השבוע למנכ"ל החברה ומתחיל להוציא לפועל את הדברים שהיא עושה.

יאיר לפיד: היות ולא רצינו לחכות להקמת החברה, כבר התחלנו להוציא מכרזי דיור להשכרה לטווח ארוך בשיתוף עם רמ"י.

יאיר לפיד: אתם רואים, אלה לא פרויקטים גדולים אבל רצינו בעצם להעמיד פיילוט במדינת ישראל כדי שאנשים יוכלו לראות איך נראים מתחמים של דיור להשכרה.

יאיר לפיד: יש לנו 215 יחידות בהרצליה ו-246 דירות ברמת השרון.

יאיר לפיד: זאת אומרת, בשיא אזורי הביקוש קמים מגדלים של דיור להשכרה שהמחירים שלהם יהיו מפוקחים.

יאיר לפיד: יש לנו מכרזים עתידיים, כמו שכתוב, ירושלים, תל אביב, רמת גן.

יאיר לפיד: אנחנו כבר היום מעמידים את המגדלים האלה כדי שאנשים ידעו במה מדובר.

יאיר לפיד: תכנית נתיב לדירה היא תכנית שנסגרה בקבינט הדיור האחרון.

יאיר לפיד: זה הסכם יוצא דופן.

יאיר לפיד: זה הסכם שנחתם על ידי משרד האוצר, משרד התחבורה, משרד השיכון ורמ"י.

יאיר לפיד: מדובר בסיכום תקציבי רב שנתי למימון פרויקטים תחבורתיים שהיישום שלהם יאפשר בנייה של למעלה מחמישים אלף יחידות דיור.

יאיר לפיד: הסיכום מתנהל בין השנים 2014 ל-2020 וקובע הסדרים מימוניים בהם הצדדים להסכם יבנו בהיקף של בערך ארבעה מיליארד שקלים פתרונות תחבורה.

יאיר לפיד: עושים את זה מתוך שינוי סדרי העדיפויות.

יאיר לפיד: מה שאנחנו עושים היום, אנחנו מייצרים פתרונות תחבורה שמיועדים לשחרר יחידות דיור כי תחבורה אתה מכוון לכל מיני מקומות וכאן אתה מיועד לשחרר יחידות דיור.

יאיר לפיד: המשרדים לוקחים על עצמם כ-45 פרויקטים תחבורתיים שיש להם זיקה לדיור, מתאימים אותם ללו"ז של הבנייה, כך שלא יהיה היום מצב שאומרים לא נבנה את השכונה הזאת כי עוד אין לנו מחלף, לא נבנה את השכונה הזאת כי עוד לא מגיע אליה כביש.

יאיר לפיד: נתיב לדירה תפתור את רוב הבעיות שאנחנו מכירים.

יאיר לפיד: אתם רואים כאן פריסה ארצית של הפרויקטים האלה.

יאיר לפיד: כל אחד יש לו את השכונה שלו ויש כאן הרחבה של 444 ליד ראש העין עם מחלף כניסה, יש מחלף כניסה צפוני לאשקלון שזה לבד עולה מאתיים מיליון שקלים, יש כאן את המקטע הדרומי של כביש 38 עד בית שמש - זה בשביל דב ליפמן - שישחרר בערך 10,000 יחידות דיור בעיר, יש את חולון והרצליה.

זבולון כלפה: אתה הולך לפי מיקום של חברי הכנסת?

יאיר לפיד: לא.

זבולון כלפה: כי חיפשתי את שלי ולא מצאתי.

יאיר לפיד: אנחנו נסדר גם לך.

יאיר לפיד: יש את מחלף גבעת שלמה כאן בירושלים.

משה גפני: אין לך מה לדאוג.

משה גפני: מי שאחראי על הכבישים זה שר התחבורה ולא שר האוצר.

משה גפני: אתה צריך לבקש משר התחבורה.

יאיר לפיד: שר התחבורה הוא כמובן חבר בקבינט הדיור והוא עובד אתנו בתיאום מלא.

יאיר לפיד: בוועדת הפנים של הכנסת בראשותה של מירי רגב, יש כרגע דיון בהצעת ה-ותמ"ל שזאת הצעת חוק להקמה של מוסד תכנון ארצי שיש לו סמכויות משמעותיות לאישור מהיר של תכניות גדולות למגורים.

יאיר לפיד: ה-ותמ"ל הולך ליהנות מסמכויות ארציות לאישור תכניות, תקדם תכניות של בניין עיר, תצמצם את טווח הזמן.

יאיר לפיד: זה צעד אגרסיבי.

יאיר לפיד: כשניהלנו על זה את הדיון בקבינט הדיור, אמר לי עמיר פרץ, שהוא שר מנוסה ממני בהרבה, שזה לא ותמ"ל אלא זה ונד"ל כי זה כל כך גורס את ההליכים הקודמים.

יאיר לפיד: אמרתי לו שהוא צודק אבל אנחנו במצב חירום וכשאתה במצב חירום, אתה מתנהג כמו במצב חירום ואנחנו זקוקים לזה גם אם פה ושם ייפגעו רגישויות.

יאיר לפיד: עדיין אנחנו צריכים לבנות מהר כי יש כאן דור שלם שקורס ואנחנו צריכים לבנות לו יותר מהר.

יאיר לפיד: מירי רגב צריכה לסיים את הדיונים בוועדה שלה ואנחנו מקווים שהיא תעשה את זה ובטוחים שהיא תעשה את זה במהירות.

משה גפני: לכן הוצאתם את הגופים הירוקים ואחרי כן שר הפנים החזיר אותם בחזרה?

יאיר לפיד: אלה ועדות אחרות.

יאיר לפיד: עוד אלמנט גדול בתוך תכנית הדיור היא פינוי בסיסי צה"ל.

יאיר לפיד: בגלל מסורות משנות ה-50 בסיסי צה"ל יושבים על קרקעות מאוד יקרות בלב אזורי הביקוש במדינת ישראל.

יאיר לפיד: כמובן שהדוגמה הכי מובהקת היא הקריה שהיא אולי הנדל"ן הכי יקר במזרח התיכון ויושב עליה בסיס צבאי.

יאיר לפיד: קרן הקריה פונתה השנה וזה דבר ששנים דיברו בו ולא קרה.

יאיר לפיד: במובן מסוים אלה עתודות הקרקע היותר משמעותיות שיש לנו בלב אזורי הביקוש.

יאיר לפיד: יש שם פוטנציאלית כ-75 אלף יחידות דיור.

<קריאה: רמת השרון.

יאיר לפיד: רמת השרון, תע"ש היא דוגמה טובה.

סתיו שפיר: האם יוקצו שם שטחים לדיור בר השגה?

יאיר לפיד: בשנה האחרונה הגענו לסיכום על פינוי בסיסי צה"ל בשדה דב ובמקביל לפינוי השדה האזרחי בשדה דב למרות שזה לא קשור לצבא, יש פינוי של מתחם 4 בצריפין כאשר למשל רק בצריפין אנחנו מייצרים בין באר יעקב לראשון לציון בערך 15 אלף יחידות דיור מתוך הפינוי של בסיסי צה"ל.

יאיר לפיד: כמובן שאנחנו ממשיכים לפעול לפינוי מחנות נוספים.

יאיר לפיד: החוק הבא שאנחנו מעבירים עכשיו ומקודם יחד עם שרת המשפטים הוא הצעת החוק לשכירות הוגנת.

יאיר לפיד: במסגרת הצעת החוק אנחנו רוצים להסדיר את היחסים בין השוכר למשכיר ולקבוע תנאים בסיסיים להגדרת דירה, לתמרץ את ההשכרה ארוכת הטווח כדי להגדיל את הוודאות של שוכרים.

יאיר לפיד: לשוכרים יש שתי בעיות, יש להם בעיה של ודאות, האם הם יוכלו להישאר שם, ויש להם בעיה של הקפצות מחיר.

יאיר לפיד: אנחנו רוצים לייצר הקפאה של המחיר מלבד המדד כי יש משהו לא הוגן בדרך בה היום מתנהלים יחסי שוכר והמשכיר במדינת ישראל.

יאיר לפיד: כאמור, לא אכנס לכל הפרטים עכשיו כי אנחנו עושים עם משרד המשפטים את העבודה הטכנית ואנחנו בשלבי הסיום שלה.

סתיו שפיר: אבל הפרטים האלה כן חשובים.

סתיו שפיר: אנשים התכנסו כאן כדי לשמוע.

סתיו שפיר: בבקשה תרחיב.

יאיר לפיד: כל זה מוביל אותנו לתכנית מע"מ אפס.

סתיו שפיר: אני לא מבינה, אנחנו משמשים כקהל רקע?

ניסן סלומינסקי: תוכלי לשאול את השאלות אחר כך.

סתיו שפיר: שירחיב על התכניות כדי שנוכל להבין.

ניסן סלומינסקי: הוא מציג והוא ירחיב מה שהוא רוצה.

ניסן סלומינסקי: כשאת תדברי, תשאלי אותו והוא יענה לך.

ניסן סלומינסקי: תהיה לך זכות דיבור פעמיים, פעם כמציעת הצעת החוק ופעם כדוברת.

יאיר לפיד: כאיש תקשורת לשעבר אני ממליץ לחברי הכנסת להתפרץ כשהאור דולק.

סתיו שפיר: לחלקנו לא אכפת להכניס ביקורת אלא לשמוע באמת את המידע.

סתיו שפיר: זה תלוי.

סתיו שפיר: כל חבר כנסת וההעדפה שלו.

יאיר לפיד: תכנית מע"מ אפס היא חלק בולט בתוך התכנית הכוללת.

יאיר לפיד: הצעת החוק הזאת שמונחת בפניכם מבקשת לתת הזדמנות לזוגות צעירים ממעמד הבינים שעד עתה לא היו יכולים לרכוש דירה, ומלבד ההטבה המשמעותית שהחוק הזה ייתן לזוגות האלה, הוא גם משנה את המשוואה שהייתה קיימת עד היום.

יאיר לפיד: במקום שהמדינה תרוויח מיליארדים על חשבונם של הזוגות האלה, המדינה מוכנה להוציא מיליארדים מכיסה או לוותר על מיליארדים בהכנסותיה כדי לאפשר לצעירים האלה שתהיה להם דירה משלהם.

יאיר לפיד: אני רוצה להדגיש ואמרתי את זה גם בכנסת שאני כעיקרון מתנגד למע"מ דיפרנציאלי.

יאיר לפיד: יש לי על זה ויכוח - אין לנו הרבה ויכוחים - עם השר לשעבר שטרית.

יאיר לפיד: אין לנו הרבה ויכוחים אבל בזה יש לנו ויכוח.

יאיר לפיד: אני נגד מע"מ דיפרנציאלי.

יאיר לפיד: כאן זה מקרה אחר.

יאיר לפיד: בסופו של דבר מה שקרה עם הדיור זה שהיות ו-93 אחוזים מהקרקעות במדינה שייכות למדינה, מה שהמדינה בעצם עשתה, היא מכרה לציבור מוצר ששייך לה במחיר מופקע ושערורייתי ואז גבתה מס על מה שהיא מכרה.

יאיר לפיד: זאת המהות של אי צדק חברתי ואותו אנחנו באים לתקן עכשיו.

יאיר לפיד: צריך להדגיש, והוועדה הזאת אני מניח תדבר בזה לא מעט, שזאת לא רק הוראת שעה אלא זה חוק.

יאיר לפיד: היות ואותו חוק שנתן למדינה את כל הקרקעות, גם הוא נצחי, אז זה חוק והוא יהיה בתוקף בעוד שנה, הוא יהיה בתוקף בעוד שנתיים והוא יהיה בתוקף עוד חמש שנים ואנחנו ממליצים מאוד לצעירים האלה לחכות כי ככל שיעבור הזמן, המחירים ירדו.

יאיר לפיד: גם הערכות של משרד השיכון, של רמ"י ושלנו אומרות שעד סוף 2014 המחירים עוצרים ובשנת 2015 המחירים יורדים.

יאיר לפיד: לקראת סוף 2015 המחירים יורדים באופן דרמטי.

יאיר לפיד: נכון שתהיה התנפלות בחודש הראשון של אנשים שחיכו, אבל הישראלים הם צרכנים טובים ומהר מאוד הם יבינו שכל מי שמחכה - מרוויח, כסף וכל מי שמחכה הרבה - מרוויח הרבה כסף ואי לכך כדאי להם לחכות מפני שהמע"מ אפס הזה יעמוד לרשותם בכל יום שהם ילכו לקנות את הדירה.

חנא סוייד: אם המחיר יורד באופן דרמטי, למה צריך עוד תוספת מע"מ?

חנא סוייד: למה צריך פטור ממע"מ?

חנא סוייד: הרי המחירים ירדו.

ניסן סלומינסקי: חנא, אני מבקש.

ניסן סלומינסקי: תהיה לך את הזמן לשאול.

חנא סוייד: אם המחירים ירדו באופן דרמטי, למה צריך הטבה ב-2,1 מיליארד שקלים?

ניסן סלומינסקי: השאלה שלך היא מצוינת, אבל ניתן לך לשאול אותה בזמן כי אחרת כל אחד ירצה לשאול.

יאיר לפיד: מהו החוק.

יאיר לפיד: החוק אומר שכל זוג עם ילד, תושב ישראל שלפחות אחד מבני הזוג שירת שירות צבאי או שירות לאומי או שירות אזרחי לפחות של 12 חודשים, שאין בבעלותם דירה, יהיו זכאים לקבל את ההטבה.

יאיר לפיד: כמובן מדובר גם על זוגות חד מיניים, מדובר גם על משפחות חד הוריות – כאשר חברת הכנסת גמליאל תחזור אני אסביר לה לגבי האבות החד הוריים - כל האנשים שיעמדו באותם הקריטריונים.

יאיר לפיד: יש ויכוח, והוא לגיטימי, כי לפי הקריטריונים שקבענו בחוק מי ששירת שירות צבאי, לאומי או אזרחי יקבל הטבה גדולה הרבה יותר ממי שלא שירת.

יאיר לפיד: זה עניין ערכי.

יאיר לפיד: אלה ערכיה של המדינה.

יאיר לפיד: ארבעים אלף צעירים כאלה קיבלו צו 8 אתמול ובואו נזכור ששירות צבאי לא נעצר רק בשירות הצבאי.

אילן גילאון: שמשרד הביטחון יתגמל אותם.

יאיר לפיד: הם תורמים יותר למדינתם ומגיע להם יותר ממדינתם.

יאיר לפיד: אלה ערכי המדינה וזה ערך מקודש.

אילן גילאון: זאת אי הבנה מוחלטת למה זה זכויות אוניברסליות.

יאיר לפיד: אנחנו עומדים מאחוריה.

משה גפני: צריך לקדם אותם גם בתור לניתוח בבית חולים.

משה גפני: למה דווקא במע"מ?

משה גפני: אין לך אפילו הבנה במה זה ערכים וקדושה.

ניסן סלומינסקי: יהיה לכם את הזמן לשאול ולקבל תשובה.

משה גפני: אני לא רוצה תשובה על זה.

משה גפני: הוא רוצה שאני אשאל כדי שהוא יענה והוא אמר שהוא איש תקשורת.

משה גפני: זה מה שהוא רוצה.

משה גפני: אין לו משהו אחר להגיד אלא רק את זה.

משה גפני: אני לא רוצה לשאול ולא רוצה תשובה.

יאיר לפיד: רוכש מוטב הוא מי ששירת או מי שסובל ממוגבלויות של 75 אחוזים לפחות, הוא זכאי כמו כל מי ששירת.

יאיר לפיד: רוכש זכאי הוא מי שיש בחזקתו ילד או שהוא בן 35 שזו הדירה הראשונה שלו.

יאיר לפיד: מהי הדירה.

יאיר לפיד: דירת מגורים מותרת היא גודל של שישים עד 140 מטרים מרובעים, עומדת במפרט בנייה על פי הוראות החוק ובבנייה רוויה.

יאיר לפיד: אנחנו נסביר יותר מאוחר כי אין לי ספק שיהיו כאן שאלות למה בנייה רוויה.

יאיר לפיד: נמצא כאן השמאי הממשלתי והוא ישמח להסביר.

יאיר לפיד: לגבי מחירי הדירה.

יאיר לפיד: רוכש מוטב, כלומר, זה ששירת, זה 1.6 מיליון שקלים, לרוכש זכאי זה 950 אלף שקלים.

יאיר לפיד: זה בא אחרי דיון ארוך עם היועץ המשפטי.

יאיר לפיד: למעלה משישים אחוזים מהדירות שנמכרות בפריפריה עומדות ברף של 950 אלף שקלים.

יאיר לפיד: בפריפריה כמובן, אם כבר מזכירים, אפשר יהיה לנצל את מלוא ההטבה בזה שבונים דירה גדולה יותר שיכולה להגיע עד 140 מטרים.

יאיר לפיד: הדירות במרכז יהיו קטנות יותר.

יאיר לפיד: אם כן, זה נותן הטבה עודפת לפריפריה לא בכסף אלא במטרג' של הדירה.

יאיר לפיד: הרבה מאוד אנשים שעוברים לפריפריה עוברים מפני שזה מאפשר להם לחיות בדירות גדולות יותר.

יאיר לפיד: אלה התנאים הנוספים של העסקה.

יאיר לפיד: יש ביקורת ושאלות לגבי המנגנונים של הפיקוח ואנחנו מודעים לזה ואנחנו מייצרים מנגנונים כדי לבלום עליות מחיר וכדי לבלום כל מיני פוילע שטיקים שהיו מקובלים בעבר בענף הבנייה.

יאיר לפיד: אתם רואים שאם מישהו קונה את הדירה, היא לא יכולה לשמש לו כדירת השקעה ואסור לו למכור אותה במשך חמש שנים, אסור לעשות התניות שהוא קונה רק אם, יש איסור יחסים מיוחדים בין המוכר לרוכש ומי שיפקח על כל זה זאת רשות המסים שנחשבת לגוף מאוד יעיל בתחום הזה וגם גוף מספיק מפחיד בתחום הזה.

יאיר לפיד: אני לא חושב שמישהו ירצה להתעסק אתם בעניין הזה.

יאיר לפיד: סליחה משה על המושגים האלה אבל נדמה לי שהם נכונים.

משה גפני: הכול היה קודם כשהיו הלוואות מותנות והיו מענקי מקום.

משה גפני: הכול היה קודם.

יאיר לפיד: לסיכום.

יאיר לפיד: חוק המע"מ על מגבלותיו הוא כלי אחד בארגז כלים משולב שבשימוש משותף צפוי להביא לתוצאה המבוקשת והתוצאה המבוקשת היא לא מסובכת.

יאיר לפיד: התוצאה המבוקשת היא להפחית את מחירי הדיור.

יאיר לפיד: לשם כך אנחנו כאן, לשם כך אנחנו עובדים ואני מניח שזה משותף לכל החדר הזה.

יאיר לפיד: המטרה היא להוריד את מחירי הדיור ומחירי הדיור אכן עומדים לרדת בעזרתו ובשיתוף הפעולה של החדר הזה.

יאיר לפיד: אנחנו מצפים ומבקשים מחברי הוועדה להתגייס כדי להעביר את החוק בהקדם האפשרי.

יאיר לפיד: כל יום שעובר הוא יום שבו זוגות צעירים במדינת ישראל לא מקבלים את מה שמגיע להם ואלה הן דירות במחיר שהוא בעצם מחיר של דיור בר השגה.

יאיר לפיד: מחיר מטרה ובמע"מ אפס מורידים את הדירות האלה לרמה של דיור בר השגה ולזה אנחנו רוצים להגיע.

יאיר לפיד: תודה רבה.

יאיר לפיד: אני מעריך את הסבלנות של חברי הכנסת.

ניסן סלומינסקי: אני מודה לשר על הסקירה.

משה גפני: חוץ ממע"מ אפס, כל שרי האוצר לדורותיהם הביאו את כל התכנית הזאת.

משה גפני: שטייניץ הביא את זה לפני ארבע שנים, חוץ ממע"מ אפס.

משה גפני: זה יגרום לעליית מחירים.

משה גפני: הכול היה כאן.

ניסן סלומינסקי: אתה מוותר על רשות הדיבור.

משה גפני: לא.

משה גפני: לא מוותר על כלום.

ניסן סלומינסקי: להצעת החוק הזאת מצורפות ארבע הצעות פרטיות ואני אתן למגיש כל הצעה לדבר במקסימום ארבע דקות.

ניסן סלומינסקי: מירי רגב לא נוכחת כאן.

ניסן סלומינסקי: הצעת החוק השנייה, מאיר שטרית.

משה גפני: מה שחדש כאן, אלה התמונות.

ניסן סלומינסקי: מאיר שטרית.

ניסן סלומינסקי: אחר כך גילה גמליאל עם הצעת החוק שלה ואחר כך ישראל אייכלר.

מאיר שטרית: אדוני היושב ראש, רבותיי חברי הכנסת.

מאיר שטרית: הצעת החוק שלי חתומה על ידי תשעה חברי כנסת נוספים כולל את סתיו שפיר ואיציק שמולי.

משה גפני: ואורי מקלב.

מאיר שטרית: ואורי מקלב.

מאיר שטרית: הוא היה השני שחתם אחרי ועוד רבים אחרים.

מאיר שטרית: תשעה חברי כנסת חתמו על ההצעה שלי.

מאיר שטרית: ההצעה שלי שונה מהצעתו של שר האוצר בזה שהיא לא יוצרת איזשהו הבדל בין האנשים, בלי קשר לשירות צבאי.

מאיר שטרית: היא מציעה שאדם שנשוי לפחות תקופה של עשר שנים יוכל לקנות דירה עד סכום של מיליון וחצי שקלים ללא מע"מ.

מאיר שטרית: זאת בעצם מהות הצעת החוק והיא די פשוטה, כלומר, לא מסובכת.

מאיר שטרית: הרעיון הוא לתת פטור מלא ממע"מ לכל מי שקונה דירה ראשונה ויחידה שלו ולא דירה אחרת.

מאיר שטרית: יש ויכוחים גדולים בין הכלכלנים האם זה כן נכון או לא נכון לפטור ממע"מ ואני בין אלה שתומך בביטול המע"מ.

מאיר שטרית: אני משבח את שר האוצר על הצעד למרות ההתנגדות של אנשי כלכלה למיניהם.

מאיר שטרית: אמרתי במליאה ואני חוזר על זה כאן ואומר שלא ראיתי שאנשי הכלכלה צדקו בכל מקרה שהם התנגדו למשהו.

מאיר שטרית: לא תמיד צדקו.

מאיר שטרית: לפעמים צדקו.

מאיר שטרית: אני חושב שהפעם הם לא צודקים.

מאיר שטרית: בעיני יש עניין בסיסי.

מאיר שטרית: אין שום הגיון בעיני, ולכן הגשתי את הצעת החוק, שהמדינה תגבה ותהפוך את הדירות לבסיס מס נוסף שגובים ממנו מאות אלפי שקלים מכל זוג צעיר.

מאיר שטרית: בעיני אין לזה שום הצדקה.

מאיר שטרית: הגשתי את הצעת החוק הזה בכנסת הקודמת ולצערי הממשלה הפילה אותו בהצבעה שמית אישית.

מאיר שטרית: לכן הגשתי אותו שוב גם בכנסת הזאת מיד בתחילת הכנסת.

באסל גטאס: זה נקרא מע"מ דיפרנציאלי.

מאיר שטרית: נכון.

מאיר שטרית: אני בעד מע"מ דיפרנציאלי.

מאיר שטרית: אני חושב שהחוק הזה כאשר יעבור, יהווה הטבה משמעותית לכל חסרי הדיור בארץ.

מאיר שטרית: הוויכוחים האם זה יעלה את מחיר הדירות או לא יעלה את מחיר הדירות, לדעתי ניתן לעשות תקנות שיבטיחו שאכן הפטור ממע"מ יגיע לידי הזוג הצעיר, לכיס של הזוג הצעיר, ולא לכיס של הקבלן.

מאיר שטרית: איך?

מאיר שטרית: למשל אם ייקבע שהמחיר של הדירה שיפורסם יהיה המחיר כולל מע"מ ואז הזוג יקבל פטור ממע"מ.

מאיר שטרית: אז ידעו באמת מה המחיר האמיתי של הדירה כי אז המחיר יפורסם יחד עם המע"מ, אנשים יקנו את הדירה על הבסיס של המחיר המלא שלה תוך ידיעה שאם הם מביאים את הזכאות לפטור ממע"מ, יקבלו אני מניח איזה ואוצ'ר או משהו שהם זכאים, ואז הם יקבלו את הפטור ממע"מ.

מאיר שטרית: אז אתה יודע שבאמת הכסף מגיע לכיס של הזוג הצעיר ולא לכיס של הבונה או הקבלן.

מאיר שטרית: אני חושב שכל צעד שיקדם את העניין של הורדת מחירי הדירות הוא צעד מבורך ואני מברך עליו.

מאיר שטרית: זה חשוב, זה נכון, יש משבר גדול.

מאיר שטרית: אני חושש רק מדבר אחד.

מאיר שטרית: שמעתי עכשיו את המספרים משר האוצר ואת התכניות.

מאיר שטרית: רוב הבנייה המתוכננת נעשית במרכז הארץ.

מאיר שטרית: בנייה שנעשית רק במרכז הארץ תגרום לכך שלא ילכו לגור בגליל ובנגב.

מאיר שטרית: אני אומר את זה בצער מכיוון שחשבתי, גם עת הייתי שר שיכון, שצריך לדחוף אוכלוסייה למלא את הנגב ואת הגליל.

מאיר שטרית: אני גם בעד שלערבים יהיו פתרונות דיור.

מאיר שטרית: כזכור לך העברתי בממשלה החלטה, עת הייתי שר הפנים, להקים עיר ערבית חדשה בגליל כי חשבתי שצריך לחלץ גם את הצעירים הערביים מלגור עם ההורים ולתת אפשרות לעיר מודרנית, חדשה, רוויית בנייה, מתוכננת כך שזוגות ערבים צעירים יוכלו לגור בצורה נורמלית.

מאיר שטרית: אין כאן דבר של הפרדה בין יהודים לערבים.

מאיר שטרית: כולם אזרחי ישראל.

אחמד טיבי: מאז העיר הזאת משגשגת.

חנא סוייד: זה כמו תכניות שר האוצר.

חנא סוייד: כולן בביצוע.

מאיר שטרית: לצערי הייתי רק שנה שר השיכון.

מאיר שטרית: אם הייתי נשאר, תאמין לי ששום דבר לא היה עוצר את זה.

מאיר שטרית: אני רוצה לומר לכם שכל צעד שעושים בכיוון הזה, הוא צעד נכון מכיוון שצריך להוריד את מחירי הדיור.

מאיר שטרית: זה בלתי סביר בעליל שהמחירים הם כאלה.

מאיר שטרית: אין לזה שום הצדקה.

מאיר שטרית: אני לא רוצה לפרוס כאן תכניות, ניסיתי מעל במת הכנסת, ישבתי עם ראש הממשלה ועם מנכ"ל משרדו והצעתי תכניות אבל לצערי לא קרה דבר, לא עכשיו וגם לא בכנסת הקודמת.

מאיר שטרית: אני מקווה שהפעם נוכל לעשות תכניות ולהציג את התכניות האלה מחדש בפני אנשי האוצר בתקווה שנוכל להניע אותם, כי יש תכנית שבאמת יכולה להוריד את מחירי הדירות בצורה משמעותית ביותר בלי לפגוע כמעט בשום דבר.

מאיר שטרית: לכן אני מברך על הצעת החוק ואני מקווה שהיושב ראש אכן יקיים דיונים בהקדם כדי שנוכל להשלים את החקיקה ולהוציא אותה לדרך.

בועז טופורובסקי: ואתה אומר שחבר הכנסת מקלב חתום על הצעת החוק?

<קריאה: מה הבעיה בזה?

בועז טופורובסקי: לא.

בועז טופורובסקי: זה מעולה שהוא חתם על זה.

ניסן סלומינסקי: יש עוד כמה כאלו עם הפתעות, אבל זה לא שייך כרגע.

ניסן סלומינסקי: הצעת החוק הנוספת הפרטית הוגשה היא של חברת הכנסת גילה גמליאל.

ניסן סלומינסקי: בבקשה.

ניסן סלומינסקי: עד ארבע דקות.

גילה גמליאל: אני רוצה בהחלט לברך על הצעד לגבי הורדת המע"מ.

גילה גמליאל: אני קידמתי את הצעת החוק הפרטית שלי בעניין הספציפי הזה.

גילה גמליאל: לא שאני חושבת שזה באמת הפתרון האידיאלי מבחינתנו לפתרון בעיית הדיור אבל אני בהחלט רואה בזה את הצעד החשוב בשלב הראשון לפחות, שנעשה משהו כדי לזעזע את המערכת מתוך הבנה שיש כאן מצוקה זועקת לשמים של זוגות צעירים שצריכים מענה ופתרון בהיבט של הדיור.

גילה גמליאל: אני חושבת שמכאן צריכה לצאת קריאה - אני רואה כאן את בובליל, נשיא התאחדות הקבלנים – לא לנצל את החוק, לא לנצל אותו לרעה ובמידה ובהחלט יהיה כאן שיתוף פעולה מתוך הראייה המקיפה, כולם יוכלו ליהנות מהחוק עצמו ולהוציא את הדברים אל הפועל כך שזה לא יהיה רק חוק שנצטרך לבחון אותו מחדש ולהבין שטעינו.

גילה גמליאל: כאן צריך בהחלט את שיתוף הפעולה גם של הקבלנים אל מול העניין של ההצעה עצמה.

גילה גמליאל: בהצעה יש דברים שנצטרך לשנות.

גילה גמליאל: אני מקבלת הרבה פניות וגם דיברתי על זה במליאה.

גילה גמליאל: אבות גרושים לדוגמה נפגעים עיקריים מהצעת החוק, אבות גרושים שמשרתים בצבא וחלקם חיילים קרביים וסביר להניח שעכשיו הם נמצאים בחזית הדרום.

גילה גמליאל: לפי הצעת החוק כפי שהיא כתובה נכון להיום, הם לא יהיו זכאים מכיוון שחזקת הילדים עוברת אוטומטית לאם עד גיל שש.

גילה גמליאל: כלומר, הם לא יענו על זה שיש להם ילדים, דבר שלטעמי אנחנו מחויבים למצוא לו את המענה והפתרון בחוק.

גילה גמליאל: צריך לבחון מחדש גם את ההיבט של מה קורה בפריפריה.

גילה גמליאל: בפריפריה יש פחות פוטנציאל של בנייה רוויה לחתכים מאוד גדולים באוכלוסייה, גם המגזר הלא יהודי שברובו לא גר בבנייה רוויה, וצריך לחשוב על איך יוצרים את המענה עבור אותו חתך סקטוריאלי בבנייה רגילה.

גילה גמליאל: יש עוד דברים נוספים שנצטרך לבחון אותם כבר בישיבת הוועדה ואני מאמינה שהחוק הזה יצליח.

גילה גמליאל: אבל אני אומרת שוב, במקביל להצעת החוק צריך להכין תכנית אסטרטגית סדורה שתנפץ את המונופול ואת הסרסור בקרקעות של מדינת ישראל, של מינהל מקרקעי ישראל.

גילה גמליאל: זאת חובה לעשות את זה במקביל.

גילה גמליאל: בנוסף, את כל ועדות התכנון שהן מונופול כאשר רק דרך משרד הפנים מבצעים כאן את כל התכנון וזה יוצר מצב בו לוקח שנים לבנות במדינת ישראל בגלל מערך התכנון.

גילה גמליאל: עיר כמו מודיעין, עשר שנים.

גילה גמליאל: בכל מקום בעולם לוקח שנתיים.

גילה גמליאל: גם זה דבר שצריך לתת לו את הפתרון.

גילה גמליאל: במקביל לדברים האלה, במידה ונשכיל לעשות את התכנית האסטרטגית עליה דיברתי, הפתרון יגיע.

גילה גמליאל: תודה רבה.

ניסן סלומינסקי: יישר כוח.

ניסן סלומינסקי: תודה רבה.

ניסן סלומינסקי: הצעת החוק הבאה היא של ישראל אייכלר שלא נמצא כאן.

ניסן סלומינסקי: אנחנו נעבור לחברי הכנסת.

ניסן סלומינסקי: כל אחד שלוש דקות.

ניסן סלומינסקי: אני אשנה ממנהגי ואני אתחיל ראשון למרות שעד היום לא עשיתי זאת.

ניסן סלומינסקי: ארבע שאלות.

ניסן סלומינסקי: שאלה ראשונה.

ניסן סלומינסקי: בהנחה שבאמת כל התכנית הזאת מתממשת ובעוד ארבע שנים אם ירצה השם באמת מחירי הדירות יורדים, למה המדינה תמשיך לממן 2.5 מיליארד שקלים על מע"מ אפס?

ניסן סלומינסקי: אני חושב שצריך לעשות את הצעת החוק הזאת כהוראת שעה לארבע שנים כדי שלפחות לאחר מכן אוצר המדינה והמדינה לא יצטרכו לממן את זה.

משה גפני: זאת שאלה או זאת עמדתך?

ניסן סלומינסקי: לקראת סוף הדיונים אתה תדע.

ניסן סלומינסקי: שאלה שנייה.

ניסן סלומינסקי: מאחר ויש כל כך הרבה בעיות בנושא של מע"מ אפס, יכול להיות שאפשר לפתור אותן, למה שלא נהפוך את זה ממע"מ אפס למענק באותו סדר גודל או איך שיחליטו ואז זה מגיע ישירות וזה לא מחייב את המדינה לשנים וזה לא יוצר בעיה חוקתית.

ניסן סלומינסקי: זה חוסך הרבה ועונה למטרה אותה אנחנו רוצים.

ניסן סלומינסקי: שאלה שלישית.

ניסן סלומינסקי: בחוק הזה יש בנייה רוויה מה שלמעשה מנטרל את הפריפריה, את הישובים, את המושבים ואת כל אזורי העדיפות.

ניסן סלומינסקי: שאלתי היא למה באזורי העדיפות או בפריפריה לא ישנו את ההגדרה של שש יחידות להגדרה אחרת שמתאימה למציאות של בנייה צמודת קרקע או דו או דברים מהסוג הזה.

ניסן סלומינסקי: שאלה רביעית.

ניסן סלומינסקי: היום עובדים הרבה מאוד עם קבוצות רכישה ואמנם שם אין קבלן אבל אני מניח שאפשר יהיה ליצור דבר דומה או לפחות כל אחד, אחרי שהוא מסיים את כל הבנייה, לא על כל שלב ושלב, מביא את כל האישורים, ואם הוא עונה על הדרישות – גם הם יקבלו את ההנחה של מע"מ אפס.

ניסן סלומינסקי: רשות הדיבור לאיציק שמולי שלוש דקות.

ניסן סלומינסקי: אחריו ליצמן.

איציק שמולי: תודה רבה אדוני היושב ראש.

איציק שמולי: תודה רבה אדוני השר על הסקירה המקיפה.

איציק שמולי: אני ראיתי את המצגת הזאת אולי שלוש או ארבע פעמים, אמנם לא על ידך אבל בהחלט על ידי אנשי משרדך.

איציק שמולי: המצגת כל פעם משתנה, היא עם יותר צבעים, אבל המחירים ממשיכים לעלות.

איציק שמולי: רק בתקופת הכהונה שלכם ממשיכים המחירים לעלות.

איציק שמולי: כמובן מצטרף הנתון שאתה אומר כל הזמן שבמצטבר זה עלה בחמש השנים האחרונות כמעט ב-65 אחוזים.

איציק שמולי: אני מצטער שהדור שלנו שקורס, כך אמרת, הוא כבר לא מנומס והוא גם קצת טיפה קצר רוח כי הוא פשוט לא כל כך מאמין.

איציק שמולי: הוא לא כל כך מאמין שהוא רואה תכנית שלמה.

איציק שמולי: אתה מדבר למשל על מכרזים של דיור להשכרה במחירים מפוקחים אבל אתה יודע היטב שלא כל הדירות בפרויקטים האלה, שהם בלב אזורי הביקוש, הם במחירים מפוקחים.

איציק שמולי: לכן הוא מטיל ספק.

איציק שמולי: כשהוא רואה כאן שורה של תכניות שהן באמת כותרות יפות אבל אין מאחוריהן עדיין ביצוע, מותר לו להטיל ספק.

איציק שמולי: אדוני השר, אני אומר באמת כבר בהתחלה שאני מאמין לך שאתה רוצה להוריד את המחירים.

איציק שמולי: אני מאמין בכנות כוונותיך, אם מטוב לבך ואם מאינטרס פוליטי, אבל זה לא משנה.

איציק שמולי: אני מאמין שאתם רוצים להוריד את המחירים אבל בניגוד לצה"ל - בהתחלה דיברת על המצב הנוכחי - שמסתער ופוגע, אתם יורים לכל הכיוונים ואני לא בטוח אתם פוגעים במטרה כי המחירים ממשיכים לעלות.

איציק שמולי: מה הבעיה עם התכנית הזאת.

איציק שמולי: נכון אמר מאיר שיש כאן הצעות חוק נוספות שקשורות למע"מ.

איציק שמולי: לי יש שתי בעיות, מעבר לבעיות המקצועיות והמשפטיות שבטח יעלו כאן, עם ההצעה הזאת, אדוני שר האוצר.

איציק שמולי: האחת, קבוצות הרכישה.

איציק שמולי: בהצעות אחרות שמסתובבות כאן לא מונעים מאנשים שהם עומדים בקריטריונים מסוימים לקבל את ההטבה.

איציק שמולי: דבר שהוא לא פחות מפריע לי בהצעה שלך ובכלל בכל המהלך הזה, אדוני שר האוצר, זה שבמידה מסוימת התכנית הזאת מבוססת על הונאה ואני אגיד למה.

איציק שמולי: אתה בעצמך אמרת שכל מי ששירת, יקבל.

איציק שמולי: ארבעים אלף צעירים כאלה מקבלים עכשיו צווי 8 והם זכאים להטבה.

איציק שמולי: אדוני שר האוצר, יש כבר עכשיו מחסור של מאה אלף דירות בשוק.

איציק שמולי: המהלך הזה שלך יגדיל את הביקושים.

איציק שמולי: כנראה שעכשיו יש עוד מאה אלף זוגות צעירים שעלו על המגרש.

איציק שמולי: אתה יוצר את הרושם שכל מי שעשה שירות צבאי במדינת ישראל הולך לקבל ממך הטבה של מאתיים אלף שקלים, אבל זה לא נכון ואתה יודע שזה לא נכון.

איציק שמולי: אתה יודע שזאת הטעיה ואתה יודע שזאת הונאה, כי אם נשאל את יושב ראש התאחדות הקבלנים כמה דירות כאלה יש בשוק, אין מאתיים אלף דירות ואין אפילו ארבעים אלף דירות למי שגויס בצו 8.

איציק שמולי: יש בקושי 10,000 דירות.

איציק שמולי: עם כל הכבוד אדוני השר, כאשר אתה אומר שזה רק חלק מסל הפתרונות, כל מי שקורא קצת את העיתונות הכלכלית לא יכול שלא לגחך בגלל מאבקי האגו בקבינט הדיור.

איציק שמולי: כולם יודעים שהתכניות האלו הן מתחרות והן לא משלימות.

איציק שמולי: אתה אמרת שאולי עד 2023 הרבה אנשים יבואו לבקש ממך סליחה אבל אדוני שר האוצר, אתה נזפת כבר פעם אחת בצעירים שעוזבים לברלין אבל יש לי חדשות בשבילך, עד 2023 לא יהיו פה צעירים שיבואו לבקש ממך סליחה.

ניסן סלומינסקי: ליצמן ואחריו סתיו.

יעקב ליצמן: אדוני היושב ראש, יש דברים שהאוצר מסתיר מהציבור ואני אתן לך דוגמה, אדוני השר.

יעקב ליצמן: כאשר בונים שכונה חדשה וכמה קילומטרים ממנה יש מחלף, משרד האוצר משית על הרוכשים במקום הזה את מחיר המחלף הגדול שבונים שם.

יעקב ליצמן: מדובר על מאות מיליוני שקלים, סכום שמושת על ציבור רוכשי הדירות כשאין להם שום סיבה וצורך במחלף הזה.

יעקב ליצמן: אלה לא כבישים שלהם.

יעקב ליצמן: אנחנו עלינו על זה בצורה מסוימת באחד המקומות.

יעקב ליצמן: למה זוג צעיר ישלם עבור דירה שכמה קילומטרים ממנה בונים מחלף?

יעקב ליצמן: זה היה בפתח תקווה ויש עוד מקומות.

יעקב ליצמן: תבדוק את זה טוב טוב כי זה אחד הפטנטים של האוצר לגבות כדי שלא יצטרך עבור מחלפים.

יעקב ליצמן: לוקחים את הכסף מהציבור וזאת פשוט גניבה.

באסל גטאס: זה היה במחיר הקרקע?

באסל גטאס: במחיר הדירות?

יעקב ליצמן: בפיתוח.

יעקב ליצמן: את פיתוח המחלף הכניסו לפיתוח הדירה.

יעקב ליצמן: זאת עובדה ואני יודע איפה זה קרה.

<שלמה בן אליהו: זה יורד ממחיר הקרקע.

<שלמה בן אליהו: לא משלמים את זה.

יעקב ליצמן: לא מוריד שום דבר ואני מוכן להוכיח לך.

ניסן סלומינסקי: בתשובות שנקבל, מנכ"ל משרד השיכון שנוכח כאן – ואני מברך אותו – יוכל להתייחס.

יעקב ליצמן: לפני כמה שבועות היו לנו דיונים על הנושא הזה בוועדת כספים ואז השמאי הממשלתי אמר שבכלל לא התייעצו אתו ולא שאלו אותו מה דעתו בנושא הזה.

יעקב ליצמן: הוא אמר את זה בדיון ואני רוצה לקבל תשובה מהשר כי אם הוא לא התייעץ עם השמאי הממשלתי ולא התייעץ עם הגורמים הרלוונטיים, צריך לדעת עם מי הוא כן התייעץ.

יעקב ליצמן: אני אגיד לכם את האמת.

יעקב ליצמן: אני תומך בביטול מע"מ.

יעקב ליצמן: על המע"מ הדיפרנציאלי.

יעקב ליצמן: בזמנו אני הצעתי את זה לביבי נתניהו, לפני שנתיים, יחד עם עוד שתי תוספות.

יעקב ליצמן: ראשית, שההמחאה של מע"מ הזוג יקבל ולא הקבלן ואני לא רואה את זה כאן כי אם הזוג מקבל בחזרה ממס הכנסה, זה לא נבלע בתוך התקציב.

יעקב ליצמן: שנית, אין כאן שום עידוד בדירות יד שנייה בפריפריה, בנגב ובגליל.

יעקב ליצמן: לדעתי יש המון דירות בנגב ובגליל, דירות יד שנייה, שלדעתי צריך לתת בגינן מענק, לא ב-18 אחוזים.

יעקב ליצמן: אני חושב שמענקים במקומות האלו, גם הם יעזרו לתת פתרונות.

יעקב ליצמן: יש המון דירות יד שנייה שעומדות ריקות בפריפריה.

יעקב ליצמן: שר האוצר, אני רוצה לשאול אותך ומבקש שתסביר לי מה התכוונת.

יעקב ליצמן: אמרת שאתה מציע שאנשים לא יזדרזו ולא ייקנו עכשיו דירות אלא יחכו עוד שנה, כי אז מה?

יעקב ליצמן: שר האוצר החדש ישלם את העלות של 2.5 מיליארד שקלים?

יעקב ליצמן: מה יקרה בשנה הבאה.

ניסן סלומינסקי: סתיו ואחריה אילת.

סתיו שפיר: תודה רבה.

סתיו שפיר: קודם כל, לגבי חוק המע"מ.

סתיו שפיר: אני חושבת שאין כאן הרבה חילוקי דעות לגבי זה שחיילי צה"ל צריכים לקבל הטבות בגין הזמן שהם מקדישים לשירות המדינה.

סתיו שפיר: העניין הוא שמי שיקבל את ההטבה מהחוק הזה, אלה אך ורק חיילי צה"ל שלהורים שלהם יש מספיק חסכונות כדי לקנות להם דירה.

סתיו שפיר: הדבר הזה לא פונה אפילו לעשרה אחוזים מהחיילים.

סתיו שפיר: אנחנו רוצים לחלק הטבה למשרתים?

סתיו שפיר: אפשר להגדיל את הפיקדון הצבאי, אפשר להגדיל את המשכורות שלהם, אפשר לעשות הרבה מאוד דברים שיחולו על כל חיילי צה"ל ולא רק על החיילים העשירים או על החיילים שהוריהם עשירים במקרה הזה.

סתיו שפיר: אין בדבר הזה שום הגיון מעבר לנזקים שזה יכול לחולל ולעליית מחירי הדיור.

סתיו שפיר: לסוגיה שפורסמה היום בהקשר לדרישה שלכם שההטבה תינתן אם ורק לדירות אחרי שקיבלו היתרי בנייה, אני לא מוצאת שום הגיון בדבר הזה מעבר לכך שמדובר בתכנית כל כך קצרת טווח שאת ההשפעות שלה לטווח הארוך אנחנו יודעים וחרדים מהן.

סתיו שפיר: הכלכלן הראשי שלך התפטר בגללן.

סתיו שפיר: נראה שהטווח הארוך פשוט לא מונח כאן על הפרק.

סתיו שפיר: כנ"ל לגבי הצעות אחרות.

סתיו שפיר: בכל תשע הנקודות שציינת, לא ציינת למשל מה קורה עם מסקנות ועדת אלאלוף בנוגע לדיור.

סתיו שפיר: ועדת אלאלוף בתחום הדיור ביקשה מיליארד וחצי שקלים, סכום שהוא בערך חצי מהסכום שאתה הולך להשקיע בהטבת המע"מ הזו, סכום שיכול לעזור לעשרות אחוזים מהציבור ולא רק לעשירון העליון.

סתיו שפיר: איפה הדבר הזה נמצא?

סתיו שפיר: האם זה לא נמצא בתוך מערך החישובים שלכם?

סתיו שפיר: האם אין כוונה להשתמש בזה?

סתיו שפיר: בסכום הכול כך גדול שאתה מוציא עכשיו על ההטבה הזאת, קרוב לוודאי שלושה מיליארד שקלים, היית יכול להעביר חוק שידרוש שעשרה אחוזים מכל בנייה חדשה תושקע בדיור בר השגה.

סתיו שפיר: היית יכול לספק 10,000 דירות לבעלי שכר חציוני וכל זה בעלות של מיליארד וחצי שקלים שזה פחות מהסכום שאנחנו נבזבז עכשיו.

סתיו שפיר: היית יכול בחצי מיליארד שקלים לספק סיוע בשכר דירה לשישים אלף אנשים.

סתיו שפיר: אל תיקח לי מהזמן כי אני רוצה שהשר יקשיב לדבריי.

יאיר לפיד: למרות שאני גבר, יש לי חלוקת קשב טובה.

סתיו שפיר: אני פחות סומכת על גברים שאומרים את זה.

סתיו שפיר: שמעתי את זה הרבה פעמים.

סתיו שפיר: פינוי מחנות צה"ל.

סתיו שפיר: אי הנחתי הצעת חוק לחלוקה של חמישים אחוזים מהשטחים המפונים לדיור בר השגה.

סתיו שפיר: מדובר בשטחים בבעלות המדינה שעד עכשיו השתמשה בהם מערכת הביטחון.

סתיו שפיר: אתה רוצה לספק הטבה לחיילים המשוחררים?

סתיו שפיר: אנא דאג שהחיילים האלה יוכלו לזכות בדירות להשכרה לטווח ארך ובדירות למכירה, למי שיכול, במחירים הוגנים על השטחים האלה שמפונים עכשיו.

סתיו שפיר: לא שמעתי ממך מילה אחת בנושא הזה.

סתיו שפיר: חוק השכירות.

סתיו שפיר: אני מאוד שמחה שמשרד האוצר החליט לאמץ את ההצעה שלנו לשכירות הוגנת.

סתיו שפיר: ישבתי עם הוועדה בראשות משרד המשפטים שעוסקת בנושא אך התשובות שקיבלתי הן תשובות שאני לא מבינה כרגע איך הם הולכים באמת להשפיע על עליית שכר הדירה.

סתיו שפיר: הקפאה של שכר הדירה לשלוש שנים אבל אז הקפצה חסרת תקנה נתונה לרשות בעלי הדירות, לא תפקח באמת על המחירים.

סתיו שפיר: סיפוק של הטבות מס למשכירי הדירות, שזאת הצעה שקראתי עליה בעיתון לפני שבוע שאתם מציעים, בתמורה לחוזה לשכירות הוגנת, גם זה בעייתי.

סתיו שפיר: ישבתי עם רשות המסים והם אומרים בעצמם שאין להם שום יכולת לאכוף את המס על שכירות.

סתיו שפיר: אם אין יכולת לאכוף את המס על שכירות, ואנחנו יודעים את זה כשוכרי דירות, אנחנו יודעים היטב שהרבה בעלי דירות לא משלמים את המס הזה כי יש בבעלותם הרבה יותר דירות מכפי שהם מדווחים עליהן.

סתיו שפיר: אם אין דרך לאכוף את המס, איך בכלל ניתן לאכוף את הפטור?

סתיו שפיר: מה יביא לירידת מחירים?

סתיו שפיר: מה יביא לפיקוח על שכר הדירה?

סתיו שפיר: שני מיליון אנשים בישראל שוכרים דירה.

סתיו שפיר: רבע מהאוכלוסייה חיה בשכירות.

סתיו שפיר: החיילים המשוחררים האלה הולכים לחיות בשכירות, קרוב לוודאי להרבה מאוד שנים.

סתיו שפיר: אנחנו רוצים לשמור עליהם?

סתיו שפיר: אלה הפתרונות שצריך להציג.

סתיו שפיר: הפתרונות כל כך פשוטים.

סתיו שפיר: אלה פתרונות לטווח הארוך ולא פתרונות לחמש דקות או למסיבת העיתונאים הבאה.

סתיו שפיר: אני מבקשת בבקשה שתתייחס לדבריי.

סתיו שפיר: שאלה אחרונה לגבי דוח מינהל הכנסות המדינה ל-2013.

סתיו שפיר: כבוד השר, בפעם הקודמת שהגעת לוועדת כספים ביקשתי ממך והסכמת לפרסם את דוח מינהל הכנסות המדינה ל-2011 ו-2012, וזה היה לפני יותר משנה.

סתיו שפיר: אני מבקשת שגם עכשיו תדאג לפרסם את דוח מינהל הכנסות המדינה ל-2013 שאנחנו יודעים שכבר נכתב.

סתיו שפיר: הבנו שיש ירידה בהכנסות המדינה.

סתיו שפיר: האם ההטבות האלה שאנחנו עכשיו מחלקים הולכות להיות ממומנות דרך קיצוצים בשירותים החברתיים בתקציב הקרוב או אם לא, מהיכן?

ניסן סלומינסקי: אילת ואחריה דב חנין.

בועז טופורובסקי: ניסן, יש שעת סיום לישיבה?

ניסן סלומינסקי: בעיקרון בשעה 11:00 אבל אנחנו מנסים לקבל אישור להמשיך אבל אני לא יודע אם יאשרו.

ניסן סלומינסקי: אנחנו מנסים ולוחצים.

ניסן סלומינסקי: אם חלק מהדוברים יוותר על דיבור, נוכל להגיע לתשובות של השר, אבל עכשיו זה תלוי בנו.

איילת שקד: אתה חייב להשאיר זמן לשר להשיב.

ניסן סלומינסקי: אני יודע.

ניסן סלומינסקי: זה תלוי בנו.

איילת שקד: שלושה דברים.

איילת שקד: השר, אינני מבינה כיצד ההטבה הזאת לא תלך לקבלנים.

איילת שקד: ניסיתי להבין מה ימנע בעצם מהשניים וחצי מיליארד שקלים אלה בשנה להגיע לקבלנים ולא להוריד את מחירי הדיור, אבל לא הצלחתי להבין ואני אשמח אם תסביר.

איילת שקד: פנו אלי קיבוצניקים מהגליל, מעמק בית שאן, מעמק יזרעאל והם טוענים – ולדעתי הם צודקים – שהם ששירתו בצבא כמובן והם מיישבים היום את הפריפריה, לא יקבלו את ההטבה הזאת.

איילת שקד: זאת אפליה בוטה וחמורה ואני רוצה לדעת אם יש תכנית לשלב את הבנייה בקיבוצים בתכנית הזאת.

איילת שקד: שר השיכון אמר שאתה מעכב העברה של 900 מיליון שקלים למשרד השיכון להסרת חסמים ותכנון מסיבות שהן לא ענייניות.

איילת שקד: אם אתה מעכב את הסכום הזה, זה אומר שבאמת דוחים שוב תכנון והסרת חסמים, דברים חשובים שהראית במצגת, ואני שואלת מדוע זה קורה.

משה גפני: לא יכול להיות.

משה גפני: שר האוצר מעכב 900 מיליון שקלים למשרד השיכון?

משה גפני: לא.

משה גפני: היו כאן כל הזמן תמונות.

ניסן סלומינסקי: דב חנין ואחריו חנא סוייד.

דב חנין: תודה אדוני היושב ראש.

דב חנין: משפט של ברכה.

דב חנין: דיברת על מע"מ דיפרנציאלי.

דב חנין: אתם התחלתם מהדבר הכי קשה והכי מסובך.

דב חנין: מע"מ דיפרנציאלי על תרופות מאוד קל לבצע, מע"מ דיפרנציאלי על מוצרי מזון בסיסים מאוד קל לבצע, אבל הלכתם על הדבר הכי קשה.

דב חנין: אז הנה, אתם מוכיחים לנו שאפשר לחשוב על מע"מ דיפרנציאלי ועל זה אני מברך.

דב חנין: את יתר הדברים, אני מאוד מבקר.

דב חנין: אני חושב שההצעה שלכם מאוד בעייתית מבחינה חברתית.

דב חנין: דיברה על זה חברת הכנסת סתיו שפיר.

דב חנין: אתם נותנים מתנה של 2.4 מיליארד שקלים לאנשים שיש להם.

דב חנין: יש אנשים שחיים בדיור ציבורי, להם אתם לא עוזרים.

דב חנין: יש אנשים שמתקשים לשלם שכר דירה, להם אתם לא נותנים מענה.

דב חנין: אתם נותנים מענה למי שלהורים שלי יש כסף כדי לאפשר לו לקנות דירה.

דב חנין: זאת פגיעה ראשונה.

דב חנין: פגיעה שנייה.

דב חנין: אתם פוגעים בפריפריה.

דב חנין: בוודאי שבן אדם יעדיף לקבל הטבה של רבע מיליון שקלים ולקנות דירה במרכז מאשר לקנות דירה זולה יותר בפריפריה שעולה פחות.

דב חנין: גם ברמה הכלכלית ההצעה שלכם מאוד בעייתית.

דב חנין: אתם עדיין תקועים עם האידיאולוגיה של כלכלת צד ההיצע ואתם לא מבינים שאת בעיית הדיור אפשר לפתור רק עם התייחסות לתמונה הדיפרנציאלית של הביקושים.

דב חנין: יש סוגים שונים של ביקושים לדיור וצריך לתת מענה לביקושים השונים האלה.

דב חנין: יש אנשים שקונים היום דירה כי אין להם היכן להשקיע את הכסף וזה סוג אחד של ביקושים, ויש אנשים אחרים שלא יכולים לקנות דירה ומחפשים דירה להשכרה.

דב חנין: יש אנשים מסוג שלישי שהם נפגעים חברתיים מכל מיני סיבות והם צריכים דיור ציבורי.

דב חנין: אתם צריכים לתת תמונה לביקושים האמיתיים ולא להתייחס לאיזושהי תמונה וירטואלית של עולם שלא קיים בשום מקום.

דב חנין: כמובן אדוני שר האוצר, הצעת החוק הזאת, אני אומר את זה במלוא הזהירות כמשפטן שלא משתווה ליועץ המשפטי של הכנסת, בעייתית ביותר ברמה המשפטית.

דב חנין: היא נושאת אתה לא רק קשיים חוקתיים בלתי מבוטלים, אומר את זה היועץ המשפטי של הכנסת, אלא קשיים משפטיים אדירים ברמה של מנגנוני היישום.

דב חנין: העלתה כאן חברת הכנסת שקד לפני את השאלה איך אפשר לגרום להטבה הזאת להגיע לתחנה האחרונה שלה, והתשובה, ברמה האנליטית אין לי זמן להסביר את זה, היא שאי אפשר.

דב חנין: המערכת הזאת תפעל בהכרח כך שהיא תעשיר את האנשים שגם אתם לא מעוניינים להעשיר אותם ותגלגל את ההטבה למקום הלא נכון.

דב חנין: התוצאה של ההצעה הזאת, בשורה התחתונה, היא החמרה של עיוותים כלכליים וגם סכנה אמיתית דווקא לעליית מחירי דיור אבל כדי להסביר את הנושא הזה אני אצטרך זמן נוסף וזה כנראה יהיה בדיון הבא.

ניסן סלומינסקי: תודה.

ניסן סלומינסקי: חנא ואחריו בועז.

חנא סוייד: תודה אדוני היושב ראש.

חנא סוייד: גם אני אומר שבהחלט צריך הרבה תכניות כדי לעזור למשפחות לרכוש דירות מבחיר סביר.

חנא סוייד: המאמץ של קבינט הדיור מבורך, אם הכוונה שלו להשיג את המטרה הזאת.

חנא סוייד: הצרה היא שהחוק המוצע לא באטמוספרה הזאת.

חנא סוייד: מה שמוצע זה בעצם אפליה לא מידתית לטובת המשרתים ונגד אלו שלא משרתים.

חנא סוייד: כולם מממנים אבל חלק צר.

חנא סוייד: זה מזכיר לי את התקופה של התורכים בזמן האימפריה העותומנית.

חנא סוייד: מי שהיה מתגייס, היה צריך לשלם כופר.

חנא סוייד: בעצם אני צריך לשלם כופר מכיוון שאני לא משרת ומי שיזכה בו, זה נתח קטן מאוד מהציבור.

חנא סוייד: זאת בעצם הפרטה סלקטיבית של ההטבה והלאמה של העול על כל האזרחים.

חנא סוייד: זה לא הגיוני וזה לא שוויוני.

חנא סוייד: אדוני השר, אתה יושב בראש קבינט כלכלי.

חנא סוייד: מנית כאן עשר תכניות.

חנא סוייד: אני אומר לך שהציבור הערבי, עשרים אחוזים מהאוכלוסייה הערבית, כמעט ולא נהנים מפרוטה אחת בתוך מיליארדי השקלים שאתם שופכים כאן.

חנא סוייד: התכנית הזאת שהיא בעצם מיוחדת, תראו כמה התניות מניתי כאן.

חנא סוייד: משרת, גיל מסוים, ילדים או לא ילדים.

חנא סוייד: יכול להיות שיש משפחה שלא רוצה ילדים, לא יכולה להביא ילדים בגיל מסוים.

חנא סוייד: קנייה מקבלת, דירה ראשונה, טווח מחיר, שטח דירה.

חנא סוייד: זה סלקטיבי.

חנא סוייד: זה בא לדבר אל קבוצה מאוד מאוד מיוחדת בציבור.

חנא סוייד: איזה מין תכנית חברתית זאת שבעצם אתה עושה ספירת גרעינים על מנת להגיע לאדם שיקבל את ההטבה הזאת?

חנא סוייד: אני חושב קצין דרוזי שמשרת בצבא וגר בבית ג'אן, הוא לא ייהנה מזה.

חנא סוייד: באתוס והפאתוס שדיברת על משרתים, הוא לא יכול ליהנות כי על פי ההגדרה, התכנית שלך תפורה כך שהוא לא ייהנה מזה כי אין לו בנייה קבלנית.

חנא סוייד: אני יכול למנות עוד הרבה דברים חוץ ממה שחושבים כל הפרופסורים לכלכלה.

חנא סוייד: אני חושב בראייה כלכלית שאנשים ישלמו 1.4 מיליון שקלים על משהו שווה 1,3 מיליון שקלים ויחיו עם הלוקסוס שקיבלו מאתיים אלף שקלים מהמדינה.

חנא סוייד: זה מה שיהיה.

חנא סוייד: דבר אחרון שאני רוצה לומר.

חנא סוייד: זה מזכיר לי תקופה שכדי להתקין טלפון בבית, אתה היית צריך פרוטקציה.

חנא סוייד: זה עוד לפני בזק, עת היה צריך להמתין בתור.

חנא סוייד: זה מה שאנחנו עושים כאן.

חנא סוייד: כל הפוילע שטיקים שאנחנו מכירים ייכנסו לעניין הזה.

חנא סוייד: כדי להסדיר את זה, אתה צריך לשפוך עוד מאה מיליון שקלים ואולי מאתיים מיליון שקלים עבור מנגנונים כדי למנוע את קיום הפוילע שטיקים.

חנא סוייד: אדוני, התכנית שלך מפלה ואני לא רוצה להשתמש במלים יותר בוטות.

חנא סוייד: היא מפלה והיא נגד האוכלוסייה הערבית ונגד המגזר הכפרי בכלל.

חנא סוייד: לכן לפחות כתיקון מינורי אני מבקש שקבוצות רכישה ואנשים שבונים את הבית שלהם באופן פרטי, גם הם אזרחים וגם הם זכאים להטבה מהמדינה.

ניסן סלומינסקי: בועז ואחריו אילן גילאון.

בועז טופורובסקי: אדוני השר, אחרי המצגת שלך החלטתי סופית שאני תומך.

אילן גילאון: איזו הפתעה.

חנא סוייד: לולא המצגת, הוא לא היה תומך.

בועז טופורובסקי: תנו לי להיות יותר רציני.

בועז טופורובסקי: אולי אנשים שלא רגילים להיות בוועדה הזאת יכולים לחשוב ההתנגדות היא כל כך מסיבית בציבור אבל אני בקשר עם הציבור והציבור תומך בתכנית הזאת וחושב שזאת תכנית מעולה.

איילת שקד: הקיבוצניקים לא תומכים בה.

אילן גילאון: הם כבר לא אחים.

בועז טופורובסקי: יש כאן הרבה אנשים שכל הזמן באים ועל כל החלטה אומרים לנו למה היא לא בסדר ולמה צריך לקבל החלטות אחרות.

בועז טופורובסקי: זה אולי מייצג הרבה אנשים באופוזיציה אבל אני שמח שבקואליציה יש ממשלה שמקבלת החלטות ועושה.

יעקב ליצמן: ראינו את זה אתמול בוועדת כספים שהקואליציה תמכה בזה.

יעקב ליצמן: ראינו את זה אתמול.

בועז טופורובסקי: לכל השטויות שנאמרות, השתדלתי לא להפריע.

בועז טופורובסקי: תנו גם לי להגיד את דעתי.

יעקב ליצמן: מבחינתי אפשר להוסיף לך עוד חמש דקות.

יעקב ליצמן: אין לי בעיה.

בועז טופורובסקי: אם אני מנסה לתמצת, ברור שנעשות כאן מספר פעולות גם בצד ההיצע וגם בצד הביקוש.

בועז טופורובסקי: בצד ההיצע, אם זה ה-ותמ"ל, ה-וד"ל, הרפורמה בתכנון וברישוי – אלה דברים שמקטינים את הבירוקרטיה הכול כך נוראית שיש בתחום הדיור.

בועז טופורובסקי: הסרת חסמי תחבורה, הסכמי הגג ותמרוץ רשויות מקומיות, השיווקים המסיביים, תכנית הדיור להשכרה שיוצרת שוק חדש שלא קיים במדינת ישראל ואף אחד לא חשב ליצור אותו עד היום, פינוי בסיסי צה"ל, דבר עליו מדברים כל כך הרבה שנים ועכשיו זה קורה ועכשיו נחתמים ההסכמים, המבנים הנטושים, הצעת חוק שלי שאני הגשתי שגילתה פתאום שיש במרכזי הישובים, במרכז הארץ ובכל חלקי הארץ מבנים נטושים שאפשר לגור בהם מחר אבל בגלל שאין תמרוץ לבעלי המבנים, זה לא קורה ואנחנו מבטלים להם את הפטור בארנונה.

בועז טופורובסקי: נושא של הגדלת יבוא עובדים זרים, היטל עיכוב בינוי על קרקעות שהוא בדרך.

בועז טופורובסקי: כל זה נעשה בצד ההיצע ונעשים עוד דברים.

בועז טופורובסקי: בצד הביקוש יש לנו את השכירות ההוגנת שהיא בדרך ועד היום מפלגת העבודה שהייתה בקואליציה הרבה מאוד שנים לא דאגה לכך.

<קריאה: היא עשתה את זה במטרה.

בועז טופורובסקי: המיסוי הנוסף על משקיעים ועכשיו מע"מ אפס.

בועז טופורובסקי: יש גם פעילות מאוד מאוד מורכבת ומאוד מאוד ארוכה בטווח הקצר, בטווח הבינוני ובטווח הארוך.

בועז טופורובסקי: שאלו כאן למה התכניות לא יוצאות לפועל, אבל מה לעשות, מהרגע שמחליטים לבנות, לא עובר יום ולא יומיים עד שבונים בניין ואני חושב שהדברים האלה נעשים בקצב הכי מהיר שהיה בהיסטוריה של מדינת ישראל, לפחות מתחילת שנות ה-90, מאז גלי העלייה, ואלה נושאים מבורכים.

בועז טופורובסקי: גם בתכנית של מע"מ אפס יש דרך לבטל את ההשפעות של עליית מחירי הדיור, אם זה שאנחנו לוקחים מחיר מטר רבוע ממוצע היום ולא לאחר קבלת התכנית.

בועז טופורובסקי: אנחנו בודקים את המחיר היום והתמחור יהיה לפי המחיר היום, כך שאם יהיה ניסיון להעלות את המחירים, הוא לא יהיה תקף לתכנית הזאת.

בועז טופורובסקי: אני חושב שזאת תכנית מעולה.

בועז טופורובסקי: אני מניח שנקבל תשובות לשאלות שחלקן הן מאוד חשובות ואני מקווה שנאשר את זה כמה שיותר מהר בוועדה.

ניסן סלומינסקי: תודה.

ניסן סלומינסקי: אילן ואחריו משה גפני.

אילן גילאון: תודה.

אילן גילאון: מאיר, לי יש הפרעת קשב וריכוז.

אילן גילאון: אני באמת שומע דברים מאוד מקוריים ברמת השמות בתכנית הזאת ויש לי רושם שוועדת השרים לענייני שמות באמת עשתה כאן עבודה רבה.

אילן גילאון: בסופו של דבר השאלה המרכזית היא אם אנחנו רואים בנושא של קורת גג, אדוני השר, זכות יסוד של אזרחים במדינת ישראל.

אילן גילאון: אני מתרשם מהדברים שלך שגם אתה רואה את הדברים כך.

אילן גילאון: אם כך, אז קודם כל חייבים לעשות את זה אוניברסלי ולכן זה הוויכוח העיקרי לגבי הנשוא של המע"מ אפס.

אילן גילאון: האם האנשים שעשו שירות צריכים לקבל את ההטבה בדרך האוניברסלית הזאת שכולם זכאים בה?

אילן גילאון: אם אנחנו רוצים להיטיב אתם, ואף אחד לא מפריע לך, לא מזמן העברת למשרד הביטחון עוד מיליארד שקלים, בבקשה, אפשר לתת מענק דירה לכל חייל שמשתחרר.

אילן גילאון: אבל בוודאי ובוודאי שלא צריך לערבב את הדברים.

אילן גילאון: בסך הכול דעתי הובעה בכמה רמות אבל אני רוצה להגיד שלעומת השמות המקוריים של מחיר מטרה, תכנית גג, דירה להשכיר וכולי, אני רוצה לשאול אותך מספר שאלות.

אילן גילאון: קודם כל, מה הדרישה כאן?

אילן גילאון: יש לך את עמידר שיכול לעשות את התפקיד הזה, יש את פרזות ושיקמונה שהן חברות טובות ומדוע אנחנו צריכים להמציא חברה חדשה להשגת אותו דבר שהחברות הישנות עושות?

אילן גילאון: השאלה השנייה היא האם אותן מסקנות של ועדת אלאלוף, האוצר מתכוון לממש במקרה הזה.

אילן גילאון: הבעיה המרכזית היא האם יש כאן הבנה, כי דיברתם על אותה קבוצה שהיא קבוצה שיש לה פוטנציאל לרכוש וגם סתיו ודב הזכירו את זה קודם, שגם בתוך החלוקה הזאת שהיא מפלה, יש עוד חלוקה מפלה.

אילן גילאון: האם אתם מבינים שמדובר כאן בתכנית שהיא חייבת להיות תכנית משולבת שבסופו של דבר תקבע את היכולת שלי לרכוש או לשכור את קורת הגג שהיא גם דיור ציבורי, גם דיור להשכרה ובסופו של דבר דיור בר השגה או דיור שאדם יכול לרכוש אותו?

אילן גילאון: אם לא נתייחס לשלושת הרמות האלה, אנחנו בסופו של דבר נייצר מצב שלא נוכל להשפיע על מחיר הדירה.

אילן גילאון: לכן בתכנית הזאת שאתם דיברתם עליה, בנייה של 150 אלף דירות, על החלוקה הפרופורציונאלית בין הקבוצות בתוכה, היא בעצם המשמעותית והחשובה.

אילן גילאון: אני מאמין בכנות כוונותיך ורוצה לברך אותך.

אילן גילאון: ראיתי שביקרת באיזשהו אתר בלוד, חנכתם איזשהו אתר ואני לפחות חושב שיש חשיבה מקורית ויכולה להיות חשיבה מקורית כזאת והיא גם מתאימה לתקופה הנוכחית.

אילן גילאון: אבל יש לי רושם, ויותר מתחושה, שאתם מסתובבים כמו קופסת גאדג'ט גדולה וכל פעם אתם מוצאים איזה פטנט, איזה קונץ, איזה שם אבל בסופו של דבר מעון, זה הדבר המרכזי וכולם זכאים לו, אלה שצריכים אותו בדיור ציבורי, אלה שצריכים אותו בדיור בהשכרה וגם אלה שיכולים לקנות לעצמם.

אילן גילאון: אני מאוד תומך בביטול מע"מ משום שבשבילי דירה עד 900 אלף שקלים, עד מיליון שקלים, היא מצרך יסוד.

אילן גילאון: לכן אני לא מדבר על מע"מ דיפרנציאלי.

אילן גילאון: בכלל לא צריך.

ניסן סלומינסקי: תודה.

ניסן סלומינסקי: משה גפני ואחר כך באסל גטאס.

משה גפני: אדוני היושב ראש, אדוני שר האוצר, אני מתנצל אם אני לא אדבר הפעם, לשם שינוי, בעד מה שהצעת.

משה גפני: מלבד חבר הכנסת שטרית, אני הוותיק כאן מבין חברי הכנסת.

משה גפני: שטרית היה לפני.

משה גפני: אני רוצה לומר לך אדוני שר האוצר, וכדאי לך להקשיב כי תדע עם מה להתמודד בהמשך, שכל מה שהבאת היום, להוציא את המע"מ אפס, כל מה שהבאת הביאו שרי האוצר לדורותיהם ושרי השיכון לדורותיהם.

משה גפני: גם ההסכם הזה לגבי השכירות, היה בעבר.

משה גפני: נמצא כאן שר האוצר לשעבר.

משה גפני: היה בעבר ולא עשו עם זה שום דבר ואי אפשר גם ליישם את זה.

משה גפני: לגבי ההסכם בין השוכר למשכיר וכל הדברים שנעשו, הנושא של הכבישים והמחלפים שכמובן על פי רוב הדיירים משלמים עבורו – הכול היה כאן.

משה גפני: שטייניץ הביא תכנית כזאת להוציא את הנושא של המע"מ אפס.

משה גפני: הוא הביא את זה לכאן לפני ארבע שנים.

משה גפני: הביאו את זה שרי האוצר לדורותיהם.

משה גפני: דבר אחד נכון אמרת.

משה גפני: אתה איש תקשורת.

משה גפני: אתה ידעת עם ציורים מתאימים לעשות את זה כאילו זה משהו חדש, אבל זה לא משהו חדש.

משה גפני: שום דבר לא השתנה, לא בהיצע, לא בביקוש, לא בשום דבר.

משה גפני: במע"מ, מכיוון שאתה איש תקשורת, אתה הבאת את העניין הזה שזה לא יחול או יחול חלקית על מי שלא שירת בצבא.

משה גפני: אני תמכתי בכל החוקים ואני חושב שמי שמשרת בצבא, צריך להיות מתוגמל על ידי המדינה.

משה גפני: אין לגבי העניין הזה ויכוח.

משה גפני: אתה לוקח כסף שאתה עושה אתו רק תקשורת, הכסף הזה לא יוזיל את מחירי הדירות, הכסף הזה בסופו של דבר לא יגיע לחיילים, למי ששירת בצבא.

משה גפני: כסף שהיה מגיע לחיילים, זה אם היית מביא חוק שחיילים משוחררים יקבלו מענק של כך וכך כסף ששווה לנושא של המע"מ.

משה גפני: המע"מ הזה לא יגיע אליהם.

משה גפני: אבל יותר מהכול, תכנית שנויה במחלוקת.

משה גפני: הלכת נגד כל העולם, הלכת נגד נגידת בנק ישראל, הלכת נגד המשפטנים, הלכת נגד היועץ המשפטי של הכנסת ואפילו נגד היועץ המשפטי לממשלה.

משה גפני: חבר הכנסת אחמד טיבי ואני היינו אצלו ואנחנו יודעים את עמדותיו גם שלו וגם של אנשי משרד המשפטים.

משה גפני: לא רלוונטי אם הייתה מחלוקת עם איש אחד אבל זאת מחלוקת עם כולם.

משה גפני: אתה הופך אתה מע"מ לדבר כזה שקודם כל מתחילים אתו כאשר ספק רב אם הוא מוזיל את מחירי הדירות ולטעמי הוא לא מוזיל את מחירי הדירות וגם אתה אומר בוא נחכה.

משה גפני: אבל היו לך אפשרויות הרבה יותר.

משה גפני: הצגת כאן את הבעיות.

משה גפני: ההיצע, שזאת הבעיה.

משה גפני: בדיאגרמה שעשית יפה על עשר שנים, למה לא נתת הנחיה שאתה משרד האוצר מממן הוצאת קרקעות במחירים מוזלים הרבה יותר מאשר הנושא של המע"מ?

משה גפני: לשם מה הבאת את זה?

משה גפני: לאיזה צורך?

משה גפני: כשמשרד האוצר כולו כל הזמן, כאשר אנחנו ביקשנו להוריד מע"מ על תרופות מצילות חיים, האוצר אמר שאי אפשר לזגזג עם מע"מ כי זה נושא של מס.

משה גפני: אם אתה מוריד מע"מ, תוסיף לחיילים המשוחררים ותוריד את המע"מ על תרופות מצילות חיים.

משה גפני: כל התכנית הזאת היא תכנית שלא יצא ממנה דבר וחצי דבר.

משה גפני: אמר כאן בועז קואליציה וזה הדבר הכי מצחיק שנשמע כאן היום.

משה גפני: יושבת כאן יושבת ראש סיעת הבית היהודי ואומרת שאתה מעכב 900 מיליון שקלים לנושא של השיכון.

משה גפני: מי לנו יותר מוסמך מיושב סיעת הבית היהודי שבסקרים הם כבר מגיעים ל-18 מנדטים?

משה גפני: אני אתנגד לזה ואני מקווה שזה לא יעבור.

משה גפני: חברי הכנסת מספיק חכמים.

משה גפני: משפט אחרון.

משה גפני: שר החינוך ממפלגתך עשה קייטנות והוציא חלק מאוכלוסיית התלמידים החוצה, כולל תלמידים בשדרות ובאופקים.

משה גפני: לצערי הרב כתוצאה מהמצב של היום, אף אחד לא נמצא בקייטנות.

בועז טופורובסקי: כל פעם אתה אומר דבר והיפוכו.

משה גפני: אמרתי שלא ילך אחרי הפקידים אלא שישמע מה אני אומר.

ניסן סלומינסקי: חבר הכנסת באסל גטאס ואחר כך אלעזר שטרן.

באסל גטאס: שלוש נקודות.

באסל גטאס: אולי יפתיע את כולכם אבל אני מסכים עם כל השאלות של ניסן ואפילו הייתי מסתפק בהן.

באסל גטאס: הוא העלה שאלות לעניין לגבי התכנית גם במקרו וגם במיקרו.

משה גפני: נכון מאוד.

באסל גטאס: אני אומר לכם שיש לכם הרבה מה ללמוד לגבי שוק הנדל"ן ואיך מטפלים בשוק הזה.

באסל גטאס: כמה קילומטרים מזרחה, השוק הפלשתיני.

באסל גטאס: דירה בסטנדרט הרבה יותר גבוה, פי שתיים יותר גבוה מהבנייה בתל אביב, בחצי מחיר והקרקע היא פרטית שנקנתה בכסף בשוק עם כל הסיכונים הביטחוניים ועם כל הסיכונים שישראל מציבה בפני הבנייה.

באסל גטאס: אני לא רוצה להציע לכם ללכת לבקר שם אבל אני בטוח שהשר יכול לשלוח מישהו לבקר ולראות איך מגיעים לבנייה בעלות או ברווח תשואה על ההון של מעל עשרים אחוזים בחצי מחיר.

באסל גטאס: אנחנו מדברים ורואים מה קורה היום במגזר הערבי, את התסיסה הקיימת שבאה בעקבות הרצח המתועב של הילד.

באסל גטאס: אבל רבותיי, חלק ממה שקורה, הצטברות הזעם על פני הרבה שנים – ואני לא מאשים רק את הממשלה הזאת – ובאה תכנית כזאת עוד להוסיף שמן על המדורה, זה בא להגיד לנו שאנחנו מחוץ לתכנית של הבנייה ולא רק בגלל השירות הצבאי אלא גם בגלל שהתכנית לא מטפלת בצורת הבנייה המתאימה לנו.

שמעון סולומון: איך אתה קושר בין רצח של אנשים שלקחו את החוק בידיים לבין חוק ממשלתי?

שמעון סולומון: איך אתה מקשר את זה?

באסל גטאס: אמרתי שזה מה שהתסיס או זה היה הניצוץ אבל מה שמתחת לשטח נובע מהמדיניות של האפליה, של ההדרה, של הקיפוח על פני 66 שנים.

באסל גטאס: תכנית כזאת, בידך שר האוצר היה לתת דרך אחרת.

באסל גטאס: שוב, לא להשתמש באותם טיעונים של שירות צבאי.

באסל גטאס: את מי שאתה רוצה לתגמל, תגמל בדרך אחרת.

באסל גטאס: הכי חשוב, אם נדבר במקרו, כאשר אתה נותן את אותה הטבה לבנייה עצמית, אתה כן מטפל בהיצע ולא רק בביקוש.

באסל גטאס: אתה כן נותן לשוק לגדול וזה משמעותי בתקופה של השנה-שנתיים הראשונות.

אלעזר שטרן: שמעתי את השאלות.

אלעזר שטרן: השר, מהניסיון שלי בחיים למדתי למה לא בדרך כלל יש 800 תשובות ולמה שתיים והרבה פעמים הן השתיים הנכונות.

אלעזר שטרן: בהקשר הזה אני חושב שהתכנית היא נכונה עם הבעיות שלה.

אלעזר שטרן: אני רוצה לומר את אותה אמירה בדיוק, למה לא לתת העדפות לחיילים משוחררים או לשירות לאומי, כי זה אותו סוג.

אלעזר שטרן: זה לא שוויוני, זה פוגע וכולי, אבל הגיע הזמן שניתן.

אלעזר שטרן: אם היינו נותנים את ההטבה בשחרור, היינו פוגעים בכל אלה שכבר שירתו את המדינה לפני שנים ועכשיו הם בשוק.

אלעזר שטרן: לכן אני חושב שהכיוון שלך הוא נכון.

אלעזר שטרן: אני חושב שהפריפריה, הבדואים, הדרוזים, הערבים שעושים שנת שירות, אין להם כאן פתרון בתכנית הזאת וגם כאן אני רוצה להחיל את אותה בקשה.

אלעזר שטרן: אם נתחיל עכשיו להיכנס לנהלים של תשובות ואיך נדע מה יגידו השמאים וזה לא יהיה שוויוני, גם בזה יש אלף תשובות.

אלעזר שטרן: אני חושב שצריך לעשות את זה ולסמן את העיגול שמי שמחוץ לעיגול של המרכז, כמה הוא רחב, מקבל באופן אוטומטי.

אלעזר שטרן: אם הוא זכאי לתכנית במרכז, אל תמשכו את הילדים שלנו למרכז, לא של הערבים, לא של הבדואים, לא של הדרוזים אלא תנו להם להישאר לידינו ואם יש בעיות של שמאות ואתם לא רוצים לומר מיליון ו-600 אלף שקלים למי ששירת או 900 אלף למי שלא שירת, קחו את היחסיות הזאת ותגידו על מיליון ו-400 אלף אוטומטית.

אלעזר שטרן: מי שבונה צמוד קרקע, כי כך בונים בפריפריה, או בקומות, אם הוא שירת בצבא, יקבל עד מיליון ו-400 אלף.

אלעזר שטרן: אם הוא לא שירת בצבא, יקבל עד 700 אלף.

אלעזר שטרן: אני חושב שכך יהיה נכון הרבה יותר וכך נדאג גם לאוכלוסיות המיעוטים שממילא רובם המוחלט לא גר במרכז.

אלעזר שטרן: בשורה התחתונה אני חושב ששני הכיוונים שיש כאן, גם הנושא של המע"מ וגם הנושא של תגמול המשרתים, אלה כיוונים שאני מברך עליהם.

ניסן סלומינסקי: אחרון הדוברים שמעון.

ניסן סלומינסקי: יש לנו אישור לעוד רבע שעה כדי לשמוע את התשובות של השר.

שמעון סולומון: ממש בקצרה.

שמעון סולומון: אני אישית מאוד שמח על ההתייחסות האמיתית בפעם הראשונה.

שמעון סולומון: אולי זה סימן לכל ההתרחשויות, לכל הרעש שמסביב וזה מראה שפעם ראשונה יש התייחסות אמיתית שאנחנו רוצים לתת פתרון לאנשים שכל כך זקוקים לו.

שמעון סולומון: זה לא טיפול קוסמטי אלא זה משהו שהוא עמוק.

שמעון סולומון: היו לי שלושה ימים להיות עם קבלנים שחלקם נמצאים כאן.

שמעון סולומון: כשאתה משוחח אתם אחד על אחד, אף אחד לא אמר שהתכנית היא לא טובה.

שמעון סולומון: כולם אומרים שהתכנית היא מצוינת.

שמעון סולומון: כולם אומרים שצריך להוסיף.

שמעון סולומון: אף אחד לא אמר התכנית היא לא טובה או היא חלשה או לא תיתן מענה לאוכלוסייה עליה אנחנו מדברים אלא שהאויב הכי טוב לטוב הוא המצוין.

שמעון סולומון: לכן כולם מדברים על הוספה וטוב שכך.

שמעון סולומון: אני מקווה מאוד שבמשך הזמן גם יהיה שיפור.

שמעון סולומון: למי שמחובר לשטח, תראו את כרמי גת ותראו מאז התכנית קמה, תוך כמה זמן היא נסגרה.

שמעון סולומון: זאת אומרת, יש ביקוש ואנשים רוצים בתכנית.

שמעון סולומון: ראינו שתוך זמן מה כבר לא היו דירות פנויות.

שמעון סולומון: זה אומר שאנחנו מדברים לשטח ואנשים כן מקשיבים וכן רוצים את הפתרונות האלה.

שמעון סולומון: להזכיר מה שגפני אמר קודם, שאין כאן כמעט חדש וכולם דיברו על זה.

שמעון סולומון: ההבדל הוא שעכשיו לא מדברים אלא עכשיו עושים.

שמעון סולומון: אני שומע את זה הרבה.

שמעון סולומון: בעיקר הוותיקים אומרים שזה לא חדש, זה כבר נאמר, זה כבר הועלה, אבל ההבדל הוא שעכשיו לא מדברים אלא צריך לעשות.

שמעון סולומון: סוייד, אתם מדברים על שירות צבאי אבל אני לא חושב שצריך להתייחס לכולם אותו הדבר.

שמעון סולומון: מי שמשרת, מי שנותן, צריך להתייחס אליו.

חנא סוייד: אתה אומר את זה.

שמעון סולומון: בוודאי שאני אומר את זה.

שמעון סולומון: כשאומרים שירות צבאי, תמיד יש קונוטציה של שירות צבאי עם נשק אבל יש שירות לאומי ושירות לאומי בתוך השכונות.

שמעון סולומון: צריך לעודד כדי שכל האוכלוסייה תעשה שירות בתוך הקהילה שלה במקום לצאת כנגד תכנית שבעיני היא תכנית מצוינת.

שמעון סולומון: הערה אחת לגבי מה שאמרת להפוך את מע"מ אפס למענק.

שמעון סולומון: החשש שלי שזה יגרום לבירוקרטיה.

שמעון סולומון: כל מי שקנה כאן בית והיה מענק, בעיקר בדרום, זוכר איזו בירוקרטיה ואיזו סחבת הייתה.

שמעון סולומון: היום דווקא מנסים לחסוך בירוקרטיה.

שמעון סולומון: לכן אני חושב שזה יביא ליותר בירוקרטיה.

ניסן סלומינסקי: תודה רבה.

ניסן סלומינסקי: כבוד השר.

משה גפני: הבירוקרטיה כאן היא חלק מהתכנית.

משה גפני: זה מובנה בתוך התכנית.

יאיר לפיד: כמובן לא אצליח לענות על כל מה שנשאלתי במסגרת הזמן אבל אני אנסה להתייחס לדברים העיקריים.

יאיר לפיד: לגבי השאלה אם זה אמיתי או לא אמיתי.

יאיר לפיד: יש כאן שלושה שינויים בסיסיים.

יאיר לפיד: האחד הוא קבינט הדיור.

יאיר לפיד: מה זה בירוקרטיה?

יאיר לפיד: בירוקרטיה זה שגורמים מתנגשים ובמקום להועיל זה לזה, מזיקים זה לזה, ואני מדבר על גורמים ממשלתיים.

יאיר לפיד: כאן יושבים בפעם הראשונה סביב אותו שולחן תחבורה, פנים, אוצר, שיכון, מינהל מקרקעי ישראל.

יאיר לפיד: יש לי יותר שעות עם בנצי השנה מאשר עם אשתי.

יאיר לפיד: העבודה היא בפעם הראשונה עבודה משותפת.

יאיר לפיד: לכן קורים דברים.

יאיר לפיד: אם מישהו רוצה לדעת אם זה קורה באמת או לא, אנחנו נשמח לעשות לוועדה סיור וניסע לראש העין שם תראו את הדחפורים, ניסע לקריית גם שם תראו את הדחפורים.

יאיר לפיד: אלה הכול דברים שקרו בשנה האחרונה.

יאיר לפיד: אני מחזיר אתכם, למי שיש זיכרון ויזואלי, לשקף של הבטן הזאת שהראיתי כאן ותראו גם את הקצה שלה.

יאיר לפיד: בשנה האחרונה, בפעם הראשונה אחרי העשור האבוד הזה, ההיצע מטפס מעל הביקוש.

יאיר לפיד: זאת הפעם הראשונה.

יאיר לפיד: אתם רוצים דברים מעשיים?

יאיר לפיד: זה מעשי לגמרי.

יאיר לפיד: יש יותר היצע מאשר ביקוש משום שאחרי שנה מתחילים לראות את התוצאות כמו שאחרי שנה מתחילים לראות את הדברים שקורים.

יאיר לפיד: הדבר השלישי קורה באמת ולא קרה קודם, ועל כך כנראה הדיון כולו, הוא בפעם הראשונה המדינה מכניסה את היד לכיס ומוכנה להפסיד כסף.

יאיר לפיד: זה לא קרה עד עכשיו.

יאיר לפיד: המדינה רק הרוויחה כסף.

יאיר לפיד: עשו כאן בוננזה.

יאיר לפיד: היה כאן שילוב והרוויחו על חשבון הדור הקורס.

יאיר לפיד: המדינה החליטה עכשיו להפסיד כסף.

יאיר לפיד: בהזדמנות זו, היות ועלו כאן דברים כמו ועדת אלאלוף ודברים אחרים, אני פונה לחוש האחריות של הוועדה בנושא אחד.

יאיר לפיד: אני מבין את הצורך לעתים יותר מוצדק ולעתים פחות להוסיף דברים לחוק או להרחיב את המעגלים.

יאיר לפיד: כל דבר כזה מגדיל גם את ההוצאה.

יאיר לפיד: אנחנו נכנסים עכשיו לדיוני תקציב והוועדה הזאת תבוא אלי בצדק גמור ותדבר על עוני, על פערים חברתיים, על אימהות חד הוריות וכל הנושאים הבוערים המטרידים את החברה הישראלית.

יאיר לפיד: תזכרו שבסוף ככל שתרחיבו כאן את המעגל, אתם תקטינו שם את המעגל.

יאיר לפיד: ככל שיגדל הסכום שאנחנו נצטרך להוציא, פחות נוציא שם.

יאיר לפיד: צריך להיות לפחות זהירים ואחראיים ולזכור שכולנו הולכים להיפגש די הרבה בזמן הקרוב כי אנחנו נכנסים לדיוני תקציב.

יאיר לפיד: ניסן, גם אני חושב שארבעת השאלות שלך הן העוגן של הדיון ואני אתייחס אליהן.

יאיר לפיד: לגבי השאלה מדוע ההטבה אינה הוראת שעה.

יאיר לפיד: יש לכך שתי סיבות.

יאיר לפיד: קודם כל, אם תהיה הוראת שעה, בוודאי שכל האנשים ימכרו את הבית של סבתא כשסבתא עוד בפנים כדי לזכות מהר מהר בהטבה.

יאיר לפיד: ברגע שאתה מודיע שזה חוק ולא הולך להשתנות, אתה גם יכול להגיד לציבור - - -

ניסן סלומינסקי: זה לא קשור למע"מ אפס.

ניסן סלומינסקי: הבית של הסבתא זה לא קבלן.

יאיר לפיד: אם תהיה הוראת שעה, כולם צריכים מהר מהר להשתמש בה, אבל אם זה חוק ויודעים שהוא לא הולך להשתנות, אנשים יכולים לקחת את הזמן ולחכות עד שיהיה להם את ההון העצמי ובלי להסתבך בחובות.

משה גפני: ניסן צודק.

משה גפני: זאת קנייה מקבלן.

ניסן סלומינסקי: בסוף נשתווה.

ניסן סלומינסקי: לא ארבע שנים אלא חמש שנים.

יאיר לפיד: אולי אני הפוליטיקאי הכי פחות מנוסה בחדר הזה אבל נדמה לי שאתם מדמיינים ועדת כספים שתתכנס מתי שהוא ותבטל את הוראת השעה הזאת.

יאיר לפיד: אם נעשה הוראת שעה, נפסיד את כל מה שכרוך בהוראת שעה ותמיד יאריכו את הוראת השעה הזאת לנצח כי לא תהיה חבורה פוליטית שתצטרף ותודיע שהיא מבטלת את הוראת השעה.

יאיר לפיד: אנחנו מאמינים שהדבר ראוי להיות בחוק.

יאיר לפיד: מה עוד שיש כאן מצב ייחודי.

יאיר לפיד: הוזכרו כאן תרופות מצילות חיים והוזכרו דברים אחרים.

יאיר לפיד: יש כאן מוצר ייחודי במובן זה שהוא בבעלות המדינה.

יאיר לפיד: כשאנחנו מדברים על תרופות, זה לא נכון ש-93 אחוזים מהאספירינים במדינת ישראל שייכים למדינה.

יאיר לפיד: כשאנחנו מדברים על היי-טק, זה לא נכון ש-93 אחוזים מהמוחות במדינת ישראל שייכים למדינה, אבל כן נכון ש-93 אחוזים מהקרקעות שייכות למדינה ולפיכך זה מצב ייחודי ולכן צריך לשנות בו את החוק.

יאיר לפיד: לגבי העניין של מענק.

יאיר לפיד: זאת שאלה ראויה שדנו בה לא מעט.

יאיר לפיד: בסופו של דבר ההחלטה הייתה החלטה טכנית, מהי הדרך הנכונה ביותר והפשוטה ביותר מבחינת היכולות של רשות המסים והאוצר.

משה גפני: עם מי התייעצת?

יאיר לפיד: כל משרד האוצר ישב סביב השולחן.

ניסן סלומינסקי: יהיו לנו עוד כמה ימים לדון בנושא הזה.

משה גפני: אף אחד מהאוצר לא מעז להגיד מילה.

יאיר לפיד: השאלה שעלתה לגבי בנייה רוויה.

יאיר לפיד: אני אבקש מהשמאי הממשלתי להסביר את הבעיה הטכנית ולומר למה החלטנו על בנייה רוויה ולא צמוד קרקע, ואחרי כן אני אסביר את החלק השני.

<טל אלדרוטי: שלום.

<טל אלדרוטי: אני השמאי הממשלתי הראשי במשרד המשפטים.

<טל אלדרוטי: נתבקשתי לנסות לייצר איזשהו הליך מהיר לאור מצוקת הזמן, לאור מצב שוק הדיור.

<טל אלדרוטי: התבקשתי למצוא פתרון לאומדן של דירות רוויות וכך אכן עשינו.

<טל אלדרוטי: קבענו מנגנון נורמטיבי כללי שייתן פתרון לרוב נכסי הדיור בישראל.

<טל אלדרוטי: אם אנחנו כרגע רוצים לטפל גם בבנייה צמודת קרקע, יצטרכו לבצע את זה באמצעות שומות פרטניות שייקחו הרבה יותר זמן, כך שלא נספיק לעמוד בזה במושב הנוכחי כמו שאתם רוצים.

חנא סוייד: זה בכלל לא משכנע.

חנא סוייד: אי אפשר למרוח את כל האנשים כל הזמן.

חנא סוייד: יש ועדות מקומיות, ועדות לתכנון ובנייה בהן יש שמאות לכל נכס ולכל בניין.

חנא סוייד: אפשר להשתמש בזה.

חנא סוייד: אתה לא צריך להמציא את הגלגל.

<טל אלדרוטי: לא ניתן בפרק הזמן הקרוב לעשות.

חנא סוייד: אני יכול לעשות.

חנא סוייד: אני אתן לך את השירות בחינם.

ניסן סלומינסקי: אנחנו נמצא את הפתרון.

ניסן סלומינסקי: נמצא דרך להתגבר על זה.

חנא סוייד: אני מסתפק במה שאתה אומר אבל לא במה שהוא אומר.

יאיר לפיד: אני משתדל לא לבקש מהדרגים המקצועיים בקשות שהם לא יכולים לעמוד בהן.

חנא סוייד: אדוני השר, אני אומר לך במלוא האחריות שזה כן אפשרי.

יאיר לפיד: בהקשר זה אני רוצה להוסיף דבר אחד על מה שאמר טל.

יאיר לפיד: גם באסל וגם חנא אמרו דברים ראויים בנושא הציבור הערבי במדינת ישראל.

יאיר לפיד: אני רוצה להזכיר שוב שזאת תכנית אחת מסדרה של תכניות.

יאיר לפיד: בזמן שדיברתם הבנתי שזה באמת לא בסדר.

חנא סוייד: במחיר המטרה זה לא נכנס.

חנא סוייד: תראה לי דוגמה אחת.

אלעזר שטרן: הוא הולך להגיד לך משהו טוב.

חנא סוייד: אני רוצה לחזק אותו.

יאיר לפיד: אני מרגיש מחוזק.

יאיר לפיד: תודה.

יאיר לפיד: אנחנו באמת לא קיימנו בקבינט הדיור דיון ספציפי לגבי הדיבור הערבי במדינת ישראל.

יאיר לפיד: אני חושב שזה חשוב ואני אשמח לקיים את הדיון בקבינט הדיור הבא ואני אשמח לזמן חברי כנסת ערביים או מי שתרצו.

סתיו שפיר: יש הצעות ספציפיות לגבי הציבור הערבי בוועדת אלאלוף בתחום הדיור.

יאיר לפיד: נרצה לשמוע מכם הצעות ובעיות של הציבור הערבי.

יאיר לפיד: אני חושב שזה חשוב ואני חושב שזה ראוי.

סתיו שפיר: זאת ועדה שאתם הקמתם.

סתיו שפיר: אולי תקימו עוד ועדה.

סתיו שפיר: הקמתם ועדה כזאת ויש המלצות בתחום הדיור לציבור הערבי.

סתיו שפיר: למה אי אפשר להשתמש בהן?

יאיר לפיד: הבנתי שזה עוד לא נעשה וצריך לעשות את זה.

יאיר לפיד: אנחנו נעשה את זה.

יאיר לפיד: אני מודה לכם שהפניתם את תשומת לבי.

יאיר לפיד: הנה דוגמה למה צריך מפגשים כאלה.

יאיר לפיד: לגבי קבוצות הרכישה, אני מבקש שמשה אשר או מי מרשות המסים יסביר את נושא קבוצות הרכישה.

<משה אשר: בוקר טוב לכולם.

<משה אשר: המנגנון שהחוק מדבר עליו, מדבר על דירות יד ראשונה ולא על דירות יד שנייה כי שם אין מע"מ למרות שהמחירים באופן עקרוני הם אותם מחירים.

<משה אשר: אנחנו מטפלים לפי המנגנון הזה רק בעוסקים, מי שיש לו תיק פעיל, אחד שאפשר לעשות לו ביקורת ואפשר להתנהל אתו בהקשר הזה.

<משה אשר: דירות של קבוצות רכישה, אין להם מחיר בהתחלה.

<משה אשר: המחיר למעשה מתגבש לקראת הסוף כאשר רואים מה קורה.

<משה אשר: בהתחלה יש מישהו שמארגן את האנשים אבל אין בהתחלה מחיר אלא הוא מתגבש לקראת הסוף.

<משה אשר: אנחנו יודעים ושומעים שבקבוצות רכישה מתחילים במחיר מסוים ומהר מאוד המחיר מטפס.

<משה אשר: לכן אין ודאות לא לרוכש ולא לקונה לגבי המחיר.

<משה אשר: אם אנחנו רוצים לתת ודאות ממש ב-Day one האם הדירה עומדת או לא, זה לא מתקיים שם.

<משה אשר: אם ניתן בדבר הזה, יבואו גם אנשים שבונים בנייה עצמית.

<משה אשר: קבוצת רכישה היא סוג של בנייה עצמית.

מאיר שטרית: הם לא פטורים ממע"מ היום?

<קריאה: לא.

ניסן סלומינסקי: משה, אנחנו לא מקיימים את הדיון הזה אבל לא מדובר באדם שמסיים בקבוצת רכישה את כל הבנייה שיודע מה המחיר הסופי ומביא את האישורים.

ניסן סלומינסקי: אם זה עונה על כל הקריטריונים, הוא יקבל.

ניסן סלומינסקי: אם לא, הוא לא יקבל.

חנא סוייד: והוא יסכים לקבל בסוף.

חנא סוייד: מה הבעיה.

ניסן סלומינסקי: נדון בזה בהמשך.

<משה אשר: המנגנון הוא לא להחזיר כסף אלא לא לגבות.

<קריאה: תחילו על כולם.

<קריאה: למה על קבוצות רכישה?

<קריאה: גם על הקבלנים.

<קריאה: אנחנו נביא את החשבוניות בסוף.

<קריאה: למה רק על קבוצות רכישה?

<משה אשר: דבר נוסף.

<משה אשר: כפי שאתם יודעים, בקבוצות רכישה כבר יש הנחה מסוימת במחיר ביחס למישהו אחר.

<משה אשר: זאת אומרת, קבוצות הרכישה הצליחו להוריד מחירים ולכן המצב של המחירים הגבוהים במיוחד כפי שתואר קודם, מתקיים פחות אצל קבוצות הרכישה.

יאיר לפיד: לגבי הפריפריה.

יאיר לפיד: כמה אנשים התייחסו לזה.

יאיר לפיד: נעשו תכניות ספציפיות לגבי הפריפריה וקבינט הדיור יושב גם עם השר סילבן שלום שעשה את פיתוח הנגב והגליל.

יאיר לפיד: בשלב הראשון השקענו 160 מיליון שקלים בתכניות בפריפריה ואנחנו מתכננים להרחיב את זה בסדרה של דברים.

יאיר לפיד: אני מזכיר שוב ושוב, תזכרו כאשר אתם דנים במע"מ אפס שזאת תכנית אחת מתוך רבות.

יאיר לפיד: יש תכנית של סיוע לפריפריה ויש כל מיני תכניות בכל מיני נושאים.

יאיר לפיד: לא הכול צריך להיות בתוך תכנית אחת.

איציק שמולי: כמה זכאים הולכים להיות?

איציק שמולי: על זה לא ענית לי.

איציק שמולי: 150 אלף זכאים?

איציק שמולי: מאה אלף זכאים?

איציק שמולי: כמה?

יאיר לפיד: יש כאן דור שלם.

איציק שמולי: כמה הולכים לקבל את ההטבה הזאת?

סתיו שפיר: דור שלם שלא יכול להרשות לעצמו לקנות דירה.

איציק שמולי: בוא לפחות נגיד את האמת.

איציק שמולי: יש כאן 10,000 זכאים וזהו.

יאיר לפיד: לכן הצגתי את כל התכנית הגדולה.

יאיר לפיד: כל התכנית מבוססת קודם כל על העלאת ההיצע.

יאיר לפיד: למה?

יאיר לפיד: תשאל את עצמך למה לא הבאנו את זה לכאן לפני חצי שנה.

יאיר לפיד: מפני שאמרנו שאנחנו קודם כל צריכים להיות בטוחים שהתכניות שלנו שמעלות את ההיצע אכן עובדות ועד שלא נדע שהן אכן עובדות, זה יהיה לא אחראי להוריד אתה מע"מ בגלל ההתנגדות שזה ייצור.

יאיר לפיד: אני חושב, ואם אני זוכר נאומים שלך, שבמילא לביקוש אין לאן לגדול.

יאיר לפיד: הביקוש קשיח.

יאיר לפיד: הרי החסם העיקרי הוא ההון העצמי.

יאיר לפיד: יש זוג צעיר אחד במדינת ישראל בעשר השנים האחרונות שהיה לו את ההון עצמי ולא הלך לקנות דירה?

יאיר לפיד: בוודאי שהוא הלך לקנות דירה מפני שאנחנו הפכנו את זה במו ידינו לאפיק ההשקעה המשתלם ביותר.

יאיר לפיד: אם יש נכס שאתה קונה אותו ואתה יודע שהוא יעלה ב-64 אחוזים בחמש שנים, ודאי שאתה הולך לקנות.

יאיר לפיד: לכן הדיבורים על כך שזה יגדיל את הביקושים, הם לא נכונים.

יאיר לפיד: הביקושים הם קשיחים לגמרי.

יאיר לפיד: מה שאנחנו עושים זה כאשר על האנשים שהביקוש שלהם קשיח לגמרי, אנחנו עושים הורדת מחיר כי מגיעה להם מאתנו הורדת מחיר.

איציק שמולי: הביקושים המלאכותיים של המשקיעים.

יאיר לפיד: לכן זה לא הולך למשקיעים אלא לזוגות עצמם.

יאיר לפיד: אני חושב שאנחנו בסוף הזמן ואני מנסה לראות על מה לענות.

סתיו שפיר: שאלות לגבי השכירות, שאלות לגבי ועדת אלאלוף.

סתיו שפיר: למה לא לתת מענקים לחיילים משוחררים שיתאימו לכולם.

יאיר לפיד: נמצא כאן נציג משרד המשפטים.

סתיו שפיר: יושבת כאן גם רשות המסים.

סתיו שפיר: מה הטעם לעשות ישיבה אם אי אפשר לענות על השאלות?

יעקב ליצמן: אני לא קיבלתי תשובה אחת.

סתיו שפיר: החוק כבר נכנס לרשימת ההישגים של המשרד.

סתיו שפיר: מה התשובות לשאלות האלה?

סתיו שפיר: מה עם דוח מינהל הכנסות המדינה?

יאיר לפיד: לגבי המחלפים, אני לא מכיר את המקרה הספציפי בפתח תקווה אבל אם המחלף מוביל לדירה של מישהו - - -

יעקב ליצמן: לא.

יעקב ליצמן: הוא נמצא כמה קילומטרים מהבית שלו.

יאיר לפיד: זאת שאלה ספציפית שאני מוכן להעביר אותה לדרג המקצועי.

ניסן סלומינסקי: בן יוזמן לאחת הישיבות לתת לנו תשובות.

יאיר לפיד: לגבי חוק השכירות, כאמור, הוא נמצא בתוך תהליך ואני מודה שזה טיפה בלבל אותי כי את אמרת שמשרד המשפטים אימץ את ההצעה שלך ואת לא מבינה איך היא תעזור.

סתיו שפיר: אימץ את הרעיון להגן על שוכרי הדירות אבל לא אימץ את הדרך בה מפקחים על שכר הדירה.

סתיו שפיר: זאת בדיוק הבעיה עם ההצעה הזאת.

סתיו שפיר: אם תוכל להרחיב ולומר מה באמת אתם מתכוונים לעשות כדי להקפיא את שכר הדירה, זה מאוד יועיל.

סתיו שפיר: אם זאת הייתה הלצה כדי להיכנס לעניינים אישיים, זאת בעיה.

סתיו שפיר: ביקשתי תשובה קונקרטית על הטבת המס לבעלי הדירות ועל הפיקוח על עליית שכר הדירה.

סתיו שפיר: הם כבר התרברבו שהם הולכים לתקן את שכר הדירה.

סתיו שפיר: שיענה על השאלה הפשוטה הזאת.

ניסן סלומינסקי: אני מתפלא.

ניסן סלומינסקי: יש כאן עשרים חברי כנסת שכל אחד רוצה תשובה לשאלה שלו.

סתיו שפיר: למה אתה קיבלת תשובה לשאלה שלך?

ניסן סלומינסקי: לא יודע.

ניסן סלומינסקי: תשאלי אותו.

סתיו שפיר: אם יש כאלה פתרונות ברורים, בבקשה תספר עליהם.

יאיר לפיד: התשובה היא שהחוק נמצא כרגע במשרד המשפטים.

יאיר לפיד: אנחנו לא אוהבים להביא לכאן דברים חצי אפויים אבל אנחנו נביא את החוק.

סתיו שפיר: רק להוציא אותם להודעות בתקשורת ולהשוויץ כאילו הדברים כבר התבצעו.

סתיו שפיר: איך אתה מתכוון לפקח על עליית המחירים?

סתיו שפיר: לא קיבלתי תשובה לאף אחת מהשאלות שלי.

סתיו שפיר: ההתחמקויות האלה.

סתיו שפיר: עד ששר האוצר מגיע לישיבה פעם בשנה, הוא לא יתחמק.

סתיו שפיר: אנחנו נישאר כאן כמה זמן שצריך כדי לשמוע את תשובותיו.

ניסן סלומינסקי: לצערי אין לנו את האפשרות.

ניסן סלומינסקי: קיבלנו אישור לשבת עד 11:15.

סתיו שפיר: באנו לכאן כדי להיות תפאורת רקע.

יאיר לפיד: ערן, תסביר את המנגנון.

<ערן ניצן: כמובן כל כלכלן מבין שכאשר יש סובסידיה בדמות הטבה מהסוג הזה, היא עשויה להתחלק.

<ערן ניצן: הדבר הזה ידוע לנו עת עבדנו על ניסוח טיוטת החוק.

<ערן ניצן: יצרנו מנגנונים – נציג אותם בהמשך הדיונים עם חברי הכנסת – בהם אנחנו מייצרים תנאים כיצד ניתן להגדיר דירה כדירה מזכה כאשר אחד התנאים המובילים בהם זאת העובדה שהמחיר הוא מחיר שמתבסס על מחירים שיהיו קבועים והבסיס שלהם הוא בהצעת החוק והשמאי הממשלתי יצרף טבלה, כך שיצא שמי שירצה להגדיר כדירה מזכה ולמכור אותה בפרק זמן, למעשה יוגבל עד סכום מטר ממוצע.

<ערן ניצן: באופן הזה נמנעת ממנו האפשרות לבוא ולומר שאם זאת הטבה, הוא מעלה אותה ומתחלק יחד עם הרוכש.

<ערן ניצן: מעבר לזה.

<ערן ניצן: אנחנו גם דואגים המבנה של הדירה לא יהווה מפלט ליזמים כדי להוריד סטנדרט ולנסות לגזור את הקופון ומצרפים להצעת החוק מפרט מינימלי שבעצם יגדיר את סטנדרט הבנייה.

<ערן ניצן: בשני האמצעים הללו אנחנו מתמודדים עם החשש שקיים לעליית מחירי דירות או לאיזושהי התגלגלות הטבה מוגזמת לטובת היזמים ואנחנו משוכנעים שהכלים האלה, לפחות בפרטו - אני לא מדבר לעולם, זה לא מושלם – יוכלו להפוך את הדירות המזכות לכאלה מי שייהנה ממלוא ההטבה יהיה מי שרוכש אותן.

יאיר לפיד: אני מודה לוועדה.

ניסן סלומינסקי: אני מודה לשר ואני מקווה מאוד שבמהלך הדיונים שלנו, אחרי שהצטברו כבר תובנות, השר ישמח להופיע שוב כדי שנוכל לשתף אותו בתובנות החדשות.

יאיר לפיד: אחרי שכל כך נהנינו, איך אפשר שלא?

ניסן סלומינסקי: תודה.